Ado kejadian indak tadugo katiko Bima bamain sepak bola basama kawan-kawannyo di Lapangan. Saat itu ado tendangan pojok sahinggo Bima basiap-siap di depan gawang untuak manyundul bola nan diagiahkan oleh temannyo tasabuik. Katiko inyo meloncat untuak Maambiak  bola tasabuik indak taduga ado kiper nan jugo meloncat untuak manangkok bola tasabuik. Kejadian tadi indak dapek dihindarkan oleh keduo urang pamain bola itu karano kejadian nan begitu capek dan begitu indak taduga. Saat itu Bima nan sadang meloncat indak sengaja takena sikut kiper sahinggo Bima langsuang ambruk ka baokh dan mangeluarkan darah dari keningnya. Alasan kenapa mangeluarkan darah dari rekeningnyo yaitu Bima mamang sadang ado luko di dakek keningnyo dan katiko kiper indak sengaja mangenakan luka nan belum kering tasabuik inyo pun kembali badarah.  Hal itu mambuek Bima langsuang dibaok ka belakang untuak mandapekkan penanganan lebih lanjut.


Buah mangga adolah buah nan banyak manganduang Vitamin C dan nutrisi lain nan paguno untuak tubuah. Mangga ko ado lo macamnyo. Ado nan mangga manih ado lo nan asam. Tapi kok urang awak banyak nan labiah suko samo mangga nan manih. Nah, bagi nan suko mangga manih iko ado saketek tips untuak bisa mamiliah mangga bia ndak tabali mangga nan masam. Pertamo caliak nan warnanyo hijau ka kuniang-kuniangan. Jan piliah mangga nan masih kareh atau talampau lunak. Abis tu, Piliah nan ujuang pangkanyo bawarna kuniang dan nan harum sampai ka ujuang buah. Nan ndak kalah penting caliak kuliknyo nan masih mulus, jan nan bakaruik. Itulah caro praktis mamiliah mangga nan manih. Samoga bamanfaat.


Taragak bana rasonyo malam ko makan seafood tapi nio kalua hari lah malam ndak ado lo urang yang maantaan, ambo sadang surang lo dirumah. Akhirnyo ambo mamutuskan untuak pasan online se menu seafood ko di aplikasi pesan antar makanan. Salang bara minik ambo mancari nio makan a akhirnyo ambo berakhir ka pilihan kapitiang saos padang. Tarakhir kali ambo makan kapitiang bantuaknyo 2 bulang yang lalu, alah lamo rasonyo ndak makan kapitiang jadi taragak se ambo rasonyo.  Akhirnyo sampai juo pasanan ambo, kapitiang saos padang malam ko indak gagal maubek an taragak ambo. Pasanan kapitiang saos padang ambo ko lamak bana.


Ferdi wakatu ketek suko bana main Bola kaki jo kawan-kawan inyo di lapangan. Dulu main bola ko hanyo sabagai permainan olahraga yang disukoi se. Apolai anak laki-laki kan memang mainannyo bola kaki, baliak ka rumah badan alah kumuah se. Apolai ferdi ingek bana dulu sore-sore inyo jo kawannyo main bola pas hujan. Bagi ferdi dulu lamak bana mandi hujan sambia main bola kaki. Lapangan dakek rumah tu dulu masiah tanah alun ba semen lai. Pulang ka rumah amak lah berang se kareno badan kumuah sadonyo. Kini bola kaki ko tamasuak fokus ferdi juo dalam bidang olahraga. Ferdi nio mangasah skill bamain bola kaki inyo dan biso ikuik pertandingan bola kaki.


Faktor nan katigo adolah parancanaan nan salah. Saglo tindakan dalam sautu parusahaan pasti dirancanakan talabiah dahulu. Perancanaan nan tapek akan mambuek usaho nan kito jalankan. Katiko tajadi parencanaan nan kurang tapek akan manimbukan karugian bagi parusahaan. Nan kaampek produk nan indak tapek. Pambuek an produk nan kurang tapek dek parusahaan mako akan manimbuakan karugian. Karugian tasabuik disebabkan dek produk nan indak laku dipasaran, produk nan alah dibuek indak sasuai jo parmintaan masyarakat, panetapan segmentasi pasa nan indak tapek, dan banyak faktor lain nan mambuek produk tasabuik kurang diminati dek masyarakat. Dan faktor nan tarakhir adolah caro pamasaran nan indak tapek. Target pandapek an dapek tacapai apobilo mamasarkan dengan elok. Samakin buruak pamasaran mako samakin saketek panjualan nan dihasilkan dek parusahoan.


Ikan biasonyo ndak tahan lamo kalau didiaman se, dek itu ikan banyak langsuang diolah se karno capek busuak. Ado bara cara nan bisa dilkukan supayo ikan labiah tahan lamo dan dapek disimpan. Nan patamo ikan bisa dikariangan. Caronyo jamua ikan di bawah matahari sampai kadar aia nyo bakurang. Caro nan kaduo dibakuan dalam suhu nan randah supayo bakteri ndak bisa hiduik di ikan. Nan katigo dipindang, yaitu maabuih ikan nan alah dibarasiahan sampai matang. Nan ka 4 diasok. Kalau daerah wak matoharinyo sadang ndak tarang, ikan bisa diasok samapai kariang. Salain awet, maasok ikan bisa manmbah cita raso ikannyo pulo. Caro nan tarakhir yaitu diasinan, ikan diagiah garam nan banyak lalu dijamua sampai karing sahinggo manjadi ikan asin.


Ambo adolah urang nan manyukoi fotografi. Salain itu ambo pun mampunyoi hobi mambuek konten di media sosial seperti instagram dan tiktok. Karano hobi ambo itu, ambo lah lamo maidamkan mampunyoi kamera dengan spesifikasi cukuik tinggi. Namun karano hargo kamera nan indak murah, ambo baru bisa mambali kamera baru-baru iko. Ambo mambali kamera di pasa elektronik Glodok, Jakarta Barat. Pasa Glodok memang terkenal sabagai pusat barang elektronik. Kamera nan ambo bali adolah kamera bamerek sony. Tipe kamera nan ambo bali adolah Canon RP EOS Body Only nan marupokan kamera mirrorless dengan banyak kaunggulan. Untuak mandapekkan kamera iko ambo marogeh kocek nan cukuik dalam, yaitu sakitar 16 juta rupiah.


Pai pelatihan khusus untuak sertifikasi salamo sabulan maharuskan untuak jauah dari rumah mambuek Wina mancari tampek tingga. Satelah bakaliliang untuak mancari tampek tingga akhianyo Wina mandapekan kamar kosan nan indak jauah bana dari tampek pelatihan. Kamar nan tatempel catatan 4C dipintunyo iko adalah kamar nan Wina sewa untuak sabulan kamuko. Kamar nan wina piliah barado dilantai duo. Kasaluruhan rumah kos iko ado tigo lantai. Rumah kos iko mampunyoi sekitar 200 pintu nan masing-masing kamar mampunyoi ukuran nan samo. Rumah kos Wina indak jauah dari kadai atau sekolah sahinggo dapek mamudahan Wina untuak mancari makan. Karano kos dakek jo sakola mambuek suasana sekitar kosan indak taraso sepi katiko pagi sampai siang.


Memang babeda hotel bintang  ko. Kamarnyo mewah bana. Ado bath tub dalam kamar mandi. Bantuak bath tubnyo se ndak tangguang rancaknyo do. Bantuak bath tub nan ado di drama-drama korea. Abis tu lueh dan wangi bana. Jadi sero balamo-lamo mandi di kamar mandi ko. Alun kamar nyo lai. Fasilitas langkok. Ado kulkas, TV nan ukurannyo gadang, sofa untuak duduak-duduak santai dakek jendela nan bisa bana dipakai sambia mangopi pagi-pagi sambia mancaliak pemandangan dari ketinggian. Nan manakjubkan mambuka gordennyo ndak paralu payah-payah, tinggga patiak se tombolnyo tabuka surang. Kain gordennyo ndak lo bodoh tabanyo. Mantap lah pokoknyo. Tapi yo sasuai jo haragonyo nan maha. makasih untuak urang tuo ambo nan alah mambaok ambo ka hotel sarancak ko.


Waktu mambaco Al Quran, kito harus mamparatian adab-adab dalam mambaco Al Quran. Mambaco Al Quran tantu ndak samo jo mambaco koran atau buku. Adab-adab penting nan paralu diparatian waktu baco Al Quran antaro lain, nan patamo bacolah Al Quran dalam kondisi nan suci. Sabalun mambaco Al Quran kito dianjurkan untuak ambiak wudu talabiah dahulu. Ndak hanyo kito yang suci, tapi tampek kito mambaco Al Quran haruslah tampek nan barasiah dan suci pulo. Adab salanjuiknyo yaitu mahadok kiblat. Untuak mamulai baco Al Quran, dianjurkan untuak mambaco taawuz supayo kito indak diganggu syaiton waktu sadang baco Al Quran. Adab salanjuiknyo malatakkan Al Quran labiah tinggi dari kaki kito. Ndak hanyo waktu mambaco, waktu manyimpan Al Quran pun harus dilatakkan di tampek nan labiah tinggi dari kaki.


Kalau awak sakik kareh talatak sahinggo ndak mamungkin kan untuak maambiak wudhu mako Allah maaagiah kamudahan untuak itu. Awak dipabuliahan untuak batayamum. Adopun caro untuak batayamum tu adolah pertamo awak tantuan dima abu nan akan awak pakai untuak batayamum. Kemudian sabalum mamulai sambayang kalau bisa mahadok kiblat mako mahadok ka kiblat, tapi kalau ndak bisa ndak masalah. Cukuik dari tampek lalok awak tu se. Abis tu latak an kaduo telapak tangan di tampek abu nan awak nio dengan posisi jari dirapek an. Dengan kondisi tangan masih dilatak an di tampek abu tadi baco niat untuak batayamum. Setelah salasai kalian alah buliah solat duduak atau lalok saroman biaso.


Wirausaho nan cukuik banyak dijalani dek urang Minang adolah manjadi padagang. Salah satu barang nan biaso djiua dek urang Minang adolah pakaian. Pakaian nan dijua biasonyo baragam mulai dari pakaian padusi sampai pakaian laki-laki. Biasonyo urang Minang pun manjua atasan ataupun bawahan. Atasan nan dijua dek urang Minang biasonyo ado jaket, baju kaus, dan masih banyak lagi. Samantaro bawahan nan dijua dek urang Minang mulai dari bokser, sarawa jeans, kulot, rok, dan masih banyak lagi. Barang nan dijua dek urang Minang biasonyo diproduksi surang. Bahan nan dipakai pun biasonyo dipiliah langsuang dek urang nan punyo usaho. Salain itu proses panjahitannyo pun akan dipantau sacaro berkala sahinggo kualitasnyo terjamin.


Kalau kalian indak punyo waktu nan banyak untuak baolahraga, kalian bisa mancubo salah satu olahraga ringan ko. Olahraga ringan itu adolah push up. Push up bisa kalian cubo kapan pun dan di mano pun. Hal iko tantunyo mambuek urang nan indak punyo banyak waktu bisa juo baolahraga dan manjadi sehat. Kalian bisa malakukan push up di rumah kalian masiang-masiang sabalum barangkek ka kantua. Kalian bisa juo malakukan push up katiko jam istirahat baiak di kantua atau pun di sakolah. Salain itu push up pun indak mamarlukan banyak alat sahinggo push up indak mamakan biaya nan banyak katiko dilakukan. Kalian hanyo butuah ciek matras nan bafungsi sabagai aleh untuak malakukan push up di rumah.


Untuak nan punyo panyakik seperti asam urek tolong labiah diparatian lai kalau nio makan seafood. Beberapa jenis seafood bantuak ikan teri, kerang, sarden, dan tuna, manganduang purin nan labiah tinggi dibandiang jenis ikan lainnyo. Purin adolah zat kimia nan alami ado di dalam bahan makanan. Saat tubuah mancerna purin nan terlalu tinggi, tubuah mahasilkan produk limbah nan disabuik asamurek. Panyakik asam urek ko mambuek pangidapnyo mangalami gajala sakik nann ndak tatahankan, bangkak, dan ado raso nagek di sandi-sandi. Tapi ado lo jenis seaafood nan bisa dikonsumsi oleh urang nan punyo asam urek seperti salmon, ikan lele, ikan kakap merah, atau ikan nila. Jadi waktu mamiliah untuak makan seafood dipiliah-piliah lah jenis ikannyo talabiah dahulu supayo ndka kambuah asam urek wak.


Terkadang dalam kahiduik an awak batatanggo ado raso iri jo dengki. Kadang ado kasalahpahaman juo, bahkan ado nan ba geng makasuiknyo katiko inyo ka tatanggo nan ciek lai inyo mangecek an kawan nan indak ado. Katiko inyo ka kawan yang indak ado sabalumnyo inyo mangecek an tatanggo inyo yang sabalumnyo bagosip basamo. Kareno manuruik ambo tatanggo nan elok tu indak bagosip. Apo nan di gosipan, awak di rumah punyo kakurangan masiang-masiang. Sifaik urang pun babeda-beda, kareno tabukti juo kalau awak indak mangatai-ngatai tatanggo di balakang akan manjago hubungan awak batatanggo awet dan harmonis lah bahasonyo. Kalau ado tatanggo nan maajak manggosip, cukuik danga indak paralu awak ikuik mode inyo.


Kawan adolah urang nan dakek juo ka awak selain keluargo. Bisa manjalin hubungan bakawan nan elok tantu manjadi hal yang di nio an banyak urang. Dengan adonyo kawan, keseharian awak juo samakin bawarno. Barikuik caro manjago hubungan bakawan. Patamo manjago komunikasi, kaduo jan sungkan untuak maminta maaf, katigo awak harus manjago kapicayoan, siap tu sakali-kali awak buek wakatu basamo misal liburan, siap tu awak jujua ka inyo dalam artian saling jujua, jan manjadi urang egois dan jadilah pandanga yang elok. Itulah caro awak supayo bisa labiah dakek ka kawan awak. Kareno hubungan bakawan yang labiah dakek biasonyo akan lamo dan awet.


Baranang adolah jenis olahraga nan dikenal baiak untuak kasehatan jantuang. Indak hanyo itu, hobi baranang mampunyoi manfaaik lain nan bisa wak paroleh jiko dilakuan dengan rutin. Ranang marupokan olahraga kardio nan dapek malatiah oto tubuah dan kakuatan jantuang.Baranang sacaro rutin juo dapek maningkekan metabolisme, sahinggo tubuah dapek mambaka labiah banyak kalori. Salain itu baranang bamanfaat untuak mambangun massa oto, manurunan barek badan nan fokus ka bagian paruik, mangurangi stres, maningkekan kualitas lalok bagi pandarito insomnia, maringan radang sandi, mangatasi kondisi saraf tajapik karano garakan - garakan dalam baranang bisa mambuek otot-otot pungguang dan tulang balakang manjadi labiah santai dan rileks.


Lagu daerah nan alah ado dari dulu kini alah mampunyoi banyak manfaat dan fungsinyo masing-masing. Barikuik adolah fungsi lagu daerah nan ado di satiok daerah. Partamo yaitu sabagai hiburan takah musik panggiring dalam parayoan pesta, acaro adek dan lainnyo. Kaduo, untuak maningkekan raso bangga dan cinto kapado daerahnyo. Makna nan takanduang dalam lirik lagu digunoa untuak renungan bagi masyarakatnyo untuak mancintoi daerahnyo. Katigo, sabagai identitas negara karano banyaknyo daerah di Indonesia sahinggo mampunyoi banyak lagu daerah pulo manjadian Indonesia dapek mambanggakannyo kapado saluruah dunia. Kaampek, sabagai panggiriang untuak tarian tradisional sahinggo tarian dapek bajalan sasuai carito nan disampaikan dalam lirik lagu tasabuik. Itulah babarapo fungsi dari lagu daerah


Didalam legenda sangkuriang, masyarakat dulu picayo kalau asal usul tabantuaknyo Danau Bandung dan Gunung Tangkuban Perahu adolah perbuatan nan dilakukan sangkuriang katiko inyo mangamuk karano indak manarimo kegagalannyo dalam maminang Dayang Sumbi. Namun manuruik geologi, danau itu alah tabantuak 125 ribu tahun nan lalu dan dipakiroan mangariang 16 ribu tahun nan lalu. Sadangkan untuak gunung Tangkuban Perahu karano adonyo latuihan Gunung Sunda Purba. Latuihan plinan nan kaduo yaitu 55 rb tahun nan lalu mangakibekan runtuahnyo lembah kawah Gunung Sunda Purba sahinggo tabantuaklah Gunung Tangkuban Perahu. Dari perkiraan, legenda Sangkuriang dan Dayang Sumbi iko manjadi saksi ateh latuihan gunung nan kaduo yang alah manghancuakan wilayah sabalah barat dan marupokan pamukiman panduduk.


Bancano alam gunuang malatuih, awak nan didakek gunuang tingganyo tantu harus manyiapkan diri jo kondisi bancano alam tasabuik. Awak paralu tau baa ciri-ciri gunuang nio malatuih sabalumnyo. Ciri-ciri kan tajadi gunuang malatuih suhu disakitar gunuang naiak, mato aia manjadi kariang, acok juo mangaluaan suaro gamuruh jo ado getaran bantuak gampo, tumbuhan di sakitar gunuang layu, banyak juo binatang yang pindah dan tacaliak gelisah. Biasonyo ado juo dihimbau ka warga kalau tajadi gunuang malatuih. Tantunyo awak paralu manyiapkan diri, seperti indak barado di tampek yang emang disuruh untuak mangosong an tampek itu. Kareno awak harus mawaspadai takanai abu atau hujan abu.


Urang nan alah maabiak jurusan tataboga atau nan berhubungan jo dunia operasional dapua dapek mamiliah babbagai jenis profesi nan bapeluang. Dari dulu, urang nan alah terjun ka dunia makanan mamasuakan prefesi sabagai chef kapilihan janjang karirnyo. Profesi nan identik jo baju bawarna putiah dilengkapi panutuik kapalo khusus ko manjadi favorit. Chef mangelola sagalo persiapan makanan dari manyusun menu, mambuek standar dalam mamasak, maupun mangawasi juru masak katiko mambuek makanan sahinggo katiko makanan alah sudah chef dapek mamastian kualitas makanan. Profesi iko mampunyoi gaji nan lumayan gadang pertahunnyo. Chef biasonyo mampunyoi asisten chef dan kitchen crew untuak mambantu inyo dalam mangalola dapua.


Pernah mandanga tentang Dumbel? Iko alat olahraga nan acok awak caliak jantan manggunoannyo. Dumbel ko adolah sajenis alok angkek baban bebas na digunoan dalam latihan baban. Alatnyo ko bisa digunoan surang atau bapasangan masiang-masiang diganggam ciek tangan. BIasonyo urang manggunoan Dumbel ko untuak maniningkek an kasehatan jantuang, mambaka kalori, mambangun otot, atau maningkek an daya tahan otot. Untuak nan baru manyuboan olahraga manggunoan alat ciek ko bisa manggunoan barek dari 0,5kg sampai 5kg. Iko disarankan untuak manghindari babagai hal nan indak diinginkan. Salain talalu barek, beko jadi payah untuak malakukan gerakan nan baulang-ulang. Alat ko bisa digunoan untuak padusi jo laki-laki dan bareknyo pun bisa disasuaikan.


Roti dengan merek ‘Aoka’ atau urang-urang acok manyabuiknyo Roti Aoka kini sadang naiak daun. Camilan ko sadang viral bana di internet, sampai-sampai kadai dakek kosan ambo kahabisan stok taruih dek banyak na nan suko mambali. Roti Aoka nan tajua di kadai tu bisa sampai 11 dus sahari. Roti ko sananyo bantuak roti lapih biaso, cuman isian salainyo baragam bana jenisnyo ado coklat, keju, vanilla, blueberry sampai raso durian. Jenis rotinyo roti tawa dan teksturnyo pun lambuik. Haragonyo pun murah untuak ukuran roti nan lumayan lamak, cuman 2000 rupiah se. Urang-urang suko jo roti ko dek hargonyo tajangkau dan rasonyo lamak.


Carito 7 bidadari bisa awak ambiak palajaran didalamnyo adolah untuak bisa manjadi urang yang jujur dan indak malakuan sagalo hal sesuai dengan nio awak se tapi harus caliak juo konsekuensi nan akan tajadi jo urang lain. Sia nan indak tau carito tentang 7 bidadari cantik nan mandi di sungai yang ado di bumi. Ado pemuda yang sangajo maambiak selendang ciek dari katujuan bidadari karena tau kalau mereka indak mamakai itu pasti akan salamonyo tingga dibumi. Awalnyo memang sanang alah manipu sang bidadari pas alah ketahuan baru inyo marasai. Jadilah urang nan jujua dan indak salamak hati se kepado siapapun, karena hukum karmo tu nyato adonyo.


Sabagai anak kos nan nio bahemat, Ria akhirnyo mulai macubo untuak masak surang di kosan. Untuang barang-barang di kosan Ria ko barang nan bisa dipakai basamo, jadi Ria ndak paralu bali alaik-alaik masak lai akrno alah ado sadonyo di dapur. Ria ndak biaso mamasak makanan barek di kosan, jadi waktu mamasak kali iko inyo mamakai kuali jo panci di dapur. karno maraso panek dek masak, Ria taruah se penggorengan dan panci nan kumuah di tampek cuci piring. Inyo bapikia kalau inyo akan mancuci itu salasai nyo makan beko. Eh kironyo penghuni kosan nan lain nio mamakai kuali. Inyo berang-berang dek kualinyo alun dicuci. Ria takuik katauan tu anyiang-anyiang se dalam kamarnyo.


Pemerintah harusnyo labiah mamparatian transportasi umum untuak mangurangi macet. Alah manjadi hal biaso kalau liburan pasti akan macet di bara titiak jalan ka tampek wisata. Sabuik se contohnyo daerah Puncak Bogor nan selalu macet kalau musim liburan alah tibo. Kemacetan ko disebabkan oleh banyak nyo kendaraan pribadi nan nio pai liburan ka daerah sinan. Urang-urang labiah mamiliah manggunoan kendaraan pribadi dek ketersediaan transportasi umum ka sinan ndak ado. Urang nan awalnyo nio pai raun ka Puncak Bogor untuak healing dan mailangan stress malah tambuah stress dek harus malewati macet di jalan. Tindakan polisi untuak maatua kendaraan pribadi pun ndak terlalu efektif untuak maurai kamacetan. Alah seharusnyo pemerintah turun tangan maatasi masalah ko.


Museum Adityawarman adolah salah satu museum budaya yang ado di kota Padang, Sumatera Barat. Museum ko talatak di dalam Taman Melati. Sebagai museum budaya, Museum Adityawarman manyimpan dan malestarikan benda-benda basajarah seperti cagar budaya Minangkabau dan sekitarnyo sarato cagar budaya nasional. Banyak urang nan ndak tau keberadaan museum ko. Urang hanyo tau jo Taman Melati. Sangat disayangkan sakali kini anak mudo labiah tatarik kapado budaya barat, budaya korea, dan budaya lua lainnyo. Banyak nan manganggap mancintoi budaya surang tu takesan kolot dan kampuangan. Pemikiran mode ko tantu salah. Seharusnyo budaya surang haruslah dilestarikan. Sia lo kalau ndak awak generasi mudo nan malestarikan budaya Minangkabau.


Beberapa waktu terakhir ko masyarakat Suku Piliang di Nagari Tiku Limo Jorong ndak punyo datuak. Kalau di suku Minang peran datuak adolah sabagai tokoh adaik nan maurusi adat istiadat di wilayah tugas masiang-masiang. Ndak heran jiko patang ko pemuko-pemuko adat mamusyawarakhan sia nan akan manjadi datuak di nagari tu. Untuak itu, ado beberapa tahapan nan dilakukan sabalum dilakukannyo pengangkatan datuak di Suku Piliang di Nagari Tiku Limo Jorong. Agenda utamo adolah diadokannyo pertemuan niniak mamak dan para pusako dan maajukan namo sia nan pantas dan layak untuak manjadi datuak. Kamudian setelah disetujui ciek namo para niniak mamak akan mambao rencana pengangkatan datuak ka Forum Basa nan Ampek dan di forum ko lah hari pelantikan di tantukan. Biasonyo sahari sabalum hari pelantikan akan diadokan persiapan Malewakan Gala dengan mampasiapkan hidangan untuak upacara adat bisuak. Kurang labiah itulah acara periapan sabalum maangkek datuak di Minangkabau.


Kalau sadang liburan sakolah amak ambo sanang bana maajak ambo untuak melakukan aktivitas nan ado manfaat nyo. Salah satunyo katiko liburan ambo akan buek kue basamo keluarga. Kue yang kami buek biasonyo kue kariang, walaupun ado juo kue basah bantuak brownis. Kue kering yang ambo suko bana mamakannyo bantuak nyo bamacam-macam ado nan bantuak bungo, ado bantuak urang, bantuak daun, ado lo bantuak ulek yang lawak nyo. Kue kariang nyo tu indak kareh do dan waktu awak gigik lamak bana taraso pas di muluik dan baun nyo wangi khas kue kariang. Rasonyo manis tapi nan indak balabiah an bana, pas untuak di kulek-kulek.


Waktu libur semester nan panjang mambuek sebagian mahasiswa pulang ka kampuang halaman tapi ndak saketek lo nan bapatualang mancari-cari pengalaman baru basamo kawan-kawan. Salah satu nan banyak dan sedang hits di kalangan mahasiswa adolah pai mandaki gunuang. Yap. Batuah. Semenjak ado film bioskop nan bajudul 5 cm mambuek para mahasiswa nio mancubo sensasi mandaki gunuang. Cuma banyak nan ndak mampahituangan keselamatan katiko naiak gunuang ko. Mambaok bekal saadonyo, kondisi fisik nan alun dipasiapkan dari jauah hari, sahinggo katiko tibo di tangah perjalanan badan lah rangkik-rangkik. Jadi, kalau ka mandaki juo jan lupo persiapan materil maupun kesehatan fisik awak supayo aman.


Sangkek SD ado namonyo olahraga kasti. Olahraga ko paliang acok dimainan katiko jam olahraga, atau katiko jam kalua main anak-anak acok pulo main iko. Pamainan kasti adolah pamainan bola ketek nan di mainan dek 2 kalompok. Masiang-masiang kalompok unyo minimal 5 anggota atau bisa labiah. Dalam pamainan ado namonyo tonggak 1, tonggak 2 dan tonggak 3. Salain tonggak ado pulo kotak star atau kotak mulai. Jadi sabalum mulai awak tantuan sia nan manang jo nan kalah tantuan jo lasuik, iko baguno untuak manantuan tim nan main duluan. Tim nan manang bisa masuak ka kotak star artinyo itu wilayah aman. Tim nan alah bisa bagi posisi saurang untuak maimpok bola salabiahnyo jago lapangan. Tim nan manang bsa bagantian manokok bola. Jadi beko bola di lempa dek yang kalah dan di tokok pakai kayu dek nan manang. salasai di tokok, nan manokok tadi harus balari ka tonggak 1,2 dan 3 sacaro baurutan tanpa konai impok jo bola dek lawen. Salamo nan manang balari dan alum mamacik tonggak nan kalah buliah maipok nan manang untuak marabuik posisi atau batuka pamain.


Patang pulang sakolah, Iqbal jo Angga bajanji untuak main ka timezone basamo. Biasonyo mereka pai ka warnet dakek rumah tiok pulang sakolah. Tapi tadi pagi Angga mangecekan kalau inyo alah bosan main ka warnet dan nio mancubo hal baru, jadilah Iqba maagiah ide untuak main ka timezone. Sasampainyo di timezone Angga maisi ulang kartu untuak main wahana nan ado di timezone, Iqbal jo Angga patuangan mambayia 25.000 tiok urangnyo. Mereka mamiliah untuak main balap oto untuak pemanasan. Sasudah tu Iqbal maajak main basket, mereka talamak main basket sampai 10 kali. Katiko ka mancubo main parmainan nan lain kironyo siso saldo di kartu permainannyo lah abis. Mereka pun mamutuihan pulang dek alah bakaringek pulo main basket sampai berkali-kali.


Evita ado diundang untuak manghadiri seminar di salah satu Perguruan Tinggi. Dihari sabalum seminar dimulai Evita mamasan hotel nan lataknyo indak jauah dari kampus tu. Hotel tampek Evita nginap kini cukuik gadang dan tanamo. Gedung nan barisi 15 lantai iko manyadiokan banyak bana kamar. Kini Evita manginap dikamar lantai tujuah. Dilantai iko se Evita dapek mancaliak pemandangan jalan dan kota walaupun indak sarancak pemandangan nan ado dilantai 15. Didalam lorong kamar Evita kini, banyak kamar nan sadang tarisi. Dicaliak banyaknyo urang nan sadang maota didakek lorong. Kamar Evita cukuik kedap suaro sahinggo aktivitas didalam indak ka bocor kalua. Evita nan indak taganggu jo suaro dari lua pun dapek manjalani aktivitasnyo dengan nyaman.


Jarawek adalah hal nan normal dialami oleh manusia. Tapi katiko munculnyo jarawek sakali banyak dikulik muko dapek manurunkan raso kepercayaan diri. Kini, alah banyak tips untuak mengurangi jarawek yaitu dengan mangatur pola makan dan kandungan lain nan dapek dijadian sabagai skincare. Contoh buah nan tabukti untuak mambantu untuak menyehatkan wajah dan mambantu untuak mangurangi jarawek yaitu buah tomat nan dicampua jo wortel. Buah iko alah banyak dibuktikan dek dokter, influencer, atau urang lain sabagai minuman nan dapek mambantunyo dalam mengatasi jarawek. Minuman iko dapek bakarajo dengan ampuh katiko mangkonsumsinyo dengan rutin. Tetap diimbangi jo olahraga dapek mambuek paket combo untuak mangatasi jarawek.


Mungkin banyak nan alun tau kalau selain Tari Piriang ado Tari Lilin nan marupokan salah satu tarian nan berasal dari Sumatera Barat juo. Kalau dicaliak dari bajunyo samo se karano biasonyo tarian minang ko memang manggunokan baju-baju dengan warna tarang dan mancolok saroman warna kuniang, orange, hitam, merah. Tarian ko manggunokan piriang juo tapi dengan tambahan lilin nan dinyalokan di atehnyo. Dek ado lilin di atehnyo gerakan Tari Lilin ko jauah babeda jo Tari Piraing. Tari Lilin mamiliki gerakan nan labiah lambek. Nan menarik sabalun tari ko dimulai pasti lampu-lampu sadonyo di matian. Jadi taraso labiah mencekam suasana kalau mancaliak tari ko.


Dana darurat adolah dana nan disiapkan untuak antisipasi katiko ado kajadian nan indak terduga takah jatuah sakit, Bangkrut,  atau lain sabagainyo.  dan darurat iko haruih dipikirkan dari awal karano kegunoannyo nan bagitu penting sahinggo dapek bartahan katiko keadaan sadang genting.  dana darurat iko haruih diprioritaskan sahinggo mampu bartahan katiko ado kajadian indak terduga nan indak diinginkan.  dan darurat iko sabenarnyo wajib untuak dimiliki oleh satiap urang karano kajadian nan indak diinginkan dapek tajadi  kapado siapapun sahinggo antisipasi ateh kajadian atau musibah itu dapek dilakukan jo manyiapkan dana darurat. Dan jugo perlu diingat bahwa Danau darurat iko akan dipakai katiko ado Keadaan nan genting dan darurat salain itu jugo Dana darurat iko jugo babeda jo tabungan.


Liburan identik dihabiskan dengan kegiatan di lua rumah mode pai ka pantai, ka puncak, ka mall, ka bioskop dan ka tampek-tampek wisata lainnyo. Sabananyo liburan ndak harus kalua rumah. Kini banyak kegiatan nan bisa awak lakukan untuak mandapek an waktu berkulaitas jo keluarga salapeh salasai dari hiruk pikuk nyo karajo nan lah mangureh wakatu. Salah satunyo adolah dengan manonton Netflix di rumah. Untuak bisa manikmati film nan ado di Netflix nan pertamo paralu awak lakukan adolah harus ado koneksi internet di rumah. Kaduo, instal aplikasi netflix. Katigo dan yang terakhir adolah aktifkan keanggotaan Netflix dengan mambayia sekitar 49 ribu/bulan. Dengan mode tu kalian lah bisa mengisi waktu libur kalian basamo jo keluarga dengan manikmati bermacam-macam film maupun drama dari TV kalian.


Sia di siko yang punyo keinginan untuak bisa naiak kapal pesiar, kini ado solusinyo. Kalian yang sadang liburan di batam bisa manginap di hotel bantuak kapal siar yang ancak bana. Namonyo Pacific Palace Hotel, cocok untuak kalian yang nio marasoan sensasi naiak kapa pesiar. Lokasinyo dakek terminal kapal feri dan bandara cocok bana untuak kalian cubo. Pai lah manginap ka siko pasti sanang apolai pemandangan nyo ancak bana dimalam hari awak bantuak sadang baradi di kapa pesiar. Hotel ko dibuek dengan begitu mewah yang ndak bisa kalian sadonyo untuak lupakan, yang alah ka siko pasti satuju, cubolah rasoan sensasi nyo manginap di hotel bantuak kapa pesiar.


Mangusoi olahraga salancar atau surfing iolah tentang manguasoi ilmu/sains, dimano kito paralu tau bagaimano galombang bagarak malintasi lautan mambaok energi katiko mereka pai, dan bagaimano kito bisa manangkok sabagian dari energi iko untuak manggarakan diri kito surang. Tujuan utamo salancar iolah untuak naiak dan maju pado bagian muko galombang nan indak taputuih manggunokan papan salancar. Banyak sajarahwan dan panggemar salanca picayo bahwa esensi salancar atau surfing iolah dalam bodysurfing, seni maluncua di ateh ombak hanyo manggunokan tubuah sabagai parmukaan nan marencanakan. Malatih kasaimbangan dan koordinasi. Mampakuek otot bahu dan pungguang. Malatih katahanan otot inti dan kaki. Mandukuang kasehatan jantuang. Jadi mari kito giat baolahraga supayo salalu sehat.


Robi jo kawan seangkatan nyo pai ka Jogja, karena maikuik an Study Tour yang diadoan sakolah inyo. Barangkek dari rumah jam 7 pagi di hari minggu sampai ka jogja pado hari senin, jam 1 siang. Rombongan sakolah inyo pai ka babarapo tampek yang alah terjadwal dan wakatu pulang indak lupo untuak mambali oleh-oleh khas jogja. Tantulah kalau ka jogja awak mambali bakphia, itu kan oleh-oleh khas jogja yang lamak. Bakpia Jogja mamiliki banyak varian raso, kini pun ado yang dimodifikasi maikuik an salero anak zaman kini. Walaupun bak itu bakpia asli jogja rasonyo masih indak kalah dari yang terbaru, samo-samo lamak.


Sudah tu untuak makanan nan indak disuko, bantuak nan alah ambo sabuikan tadi, ado makanan nan indak disukoi dek raso, ado lo nan indak disukoi dek alergi. Makanan nan indak ambo sukoi dek rasonyo adolah taruang. Taruang untuak sabagian urang mungkin lamak, sampai-sampai makan jo taruang cik se bisa batambuah. Tapi indak untuak ambo. Raso taruang nan paik indak cocok jo salero ambo. Salain tu ado lo makanan nan indak ambo sukoi dek alergi, bantuak udang jo cumi. Kalau ambo makan udang atau cumi, reaksi nan tajadi adolah bibia ambo langsuang mambangkak jo padiah raso bibia pacah-pacah, jo dado saraso angek jo gata-gata.


Tahu gejrot tamasuak cemilan nan paliang ambo suko. Katiko ambo pai ka Cilebut ka tampek saudara lewat Jalan raya bogor tibo-tibo paruik lapa dan takana jo tahu gejrot. Akhirnyo bacari lah di makanan pinggia-pinggia jalan dan untuangnyo dapek nan dicari. Langsuang dibungkuih untuak makan dalam oto. Pas bungkuihnyo dibuka lah tacium aroma bawang jo ladonyo. Katiko dibuka tutuik galehnyo di ateh tahunyo lah manggunuang lado jo bawangnyo. Kuah nyo pun banyak. Memang kalau pasan tahu gejrot ambo selalu minta nan padeh bia makin mantap. Ndak saba untuak mamakannyo. Pas di makan lamak bana. Padeh nyo baraso, kuahnyo padeh manih, tahunyo lamak. Lapeh salero dek nyo.


Banyak hal nan barubah dari gaya hiduik urang kota maupun urang desa kareno zaman alah samakin canggih. Apo se bisa dicaliak di hp, pakaian apo nan sedang nge tren kini bisa dicontoh juo dek urang desa. Kini pun urang desa bisa juo mambali barang nan inyo suko malalui HP. Banyak hal nan barubah gaya hiduik urang desa nan terkenal indak modis misalnyo kini mereka alah bisa juo mancontoh nan mambali baju yang sedang nge tren kini. Caro mambali malalui e commerce pun mudah bana. Patamo bukak aplikasi balanjo, kaduo cari barang nan awak nio bali, katigo masuak an ka karanjang, siap tu konfirmasi pesanan. Disitu bisa juo malakuan pambayaran COD atau pambayaran di tampek.


Ado nan suko keju ndak di siko, pasti kabanyakan urang suko bana jo sajian yang ado kejunyo. Ado profesi nan bisa kalian jadian karajoan kalau nio mampalajarinyo labiah dalam lai. Profesi iko akan taraso lamak untuak kalian yang cocok, dan untuak kalian nan suko bana keju karajoan iko bisa untuak kalian dalami. Cheesemonger itulah namo profesi ko, namonyo memang tadanga aneh tapi karajoan iko salah satu karajoan yang prestisius di kalangan pecinta keju. Profesi ko penting untuak restoran nan menyajikan keju sebagai bahan utamonyo. Kalian nan suko keju pasti sanang dapek karajo mode ko, kok ado bukaan lowongan kerja profesi ko capek daftar lai.


Tren nan muncul satelah korona manyarang saluruah dunia adolah banyaknyo pangguno sapeda nan manjadi pilihan untuak olahraga. Salain nudah dilakuan, basapeda ko kini banyak komunitas nan marato di tiok daerah. Olahraga ko mampakuek tanagao di badan bagian bawah karano manganyuah. Sakiang banyaknyo urang mamiliah basapeda untuak olahraga, sampai diadoan jalur khusus sapeda. Acara-acara yang mangusuang tema basapeda alah banyak pulo nan maadoan. Biasonyo jalur basapeda untuak suatu acara diambiak jalur-jalur nan pamandangannyo rancak jo udaro nan sajuak, jadi raso litak indak taraso bana, sambia manganyuah dapek mancaliak rancaknyo alam di sampiang kiri kanan jalan. Basapeda bisa manjadi pilihan untuak mulai olahraga.


Namo den Wasni Arisa Bina biaso di panggia Risa. Aden adolah padusi nan baumua 24 tahun, den alah manikah dan punyo ciek anak. Den manikah karano di jodohan, soalnyo amak apak den alah gaek dan nio mancaliah anaknyo manikah. Laki den karajo mambukak kadai sapatu. Kami lumayan payah mamanuhi kabutuhan sahari hari karano pas pulo kami maambiak rumah. Jadi tarlalu banyak pitih kalua. Jadi den bapikia untuak manolong laki den jo manggaleh. Tapi den manggaleh di rumah sajo karano lai den indak mambuliahan den mancari pitih kalua. Den mambuek jajanan maso kini yaitu pisang lumer. Sajanih pisang goreang nan pakai toping atah itu coklat, oreo, tiramisu dan lain sabagainyo. Aden manjua lewek apliakasi online nan banyak di gunoan zaman kini yaitu gofood dan instagram. Disiko den bisa mampromosian barang dagangan den tanpa harus ka pasa.


Manuruik den, maisi wakatu luang jo lalok adolah salah ciek kagiatan nan bamanfaat pulo. Mungkin bagi sabagian urang maisi wakatu luang jo lalok adolah buang-buang wakatu. Tapi indak bagi urang nan acok batanggang dek karajo atau manyalasaian tugas. Adonyo wakatu luang baharago bana untuak mangganti wakatu lalok nan tapakai. Normalnyo manusia lalok itu 6-8 jam, tapi karano beda-beda tuntutan ado urang nan laloknyo kurang dari 8 jam. Sahinggo katiko ado wakatu luang dan tugas atau karajonyo alah salasai, urang tasabuik mamiliah untuak 'mambaleh dandam' untuak jam lalok nan alah tapakai. Emang sih sabaiak-baiaknyo lalok adolah di jam malam. Jam lalok nan cukuik akan bapangaruah dalam pambantuakan pola iduik siaik, mangurangi faktor obesitas, sampai  kasehatan kulik nan tajago rancaknyo.


Idul Adha salah satu hari rayo gadnag nan paliang ditunggu-tunggu oleh umat Islam. Pado hari itu, kito malakukan upacara keagamaan juo nan namonyo kurban. Kito sabagai umat Islam malakuan upacaro kurban dengan maksud untuak ikuik jajak Nabi Ibrahim nan alah bersedia mangorbanan anaknyo demi Allha SWT. Salain tando kataatan ka Allah SWT, upacaro kurban marupakan simbol kabaranian dan kasatioan kito kapada-Nyo. Dengan malakuan upacaro kurban, kito punyo kesempatan untuak mambagian dagiang kurban ka urang nan ndak mampu. Oleh karena itu, untuak umat Muslim, mulailah manyisihan saketek harto untuak bisa ikuik kurban dan bisa berbagi pulo ka urang nan labiah mambutuahan.


Harato itu indak dibaok mati, tapi pahalo nan didapek dari manggunoan harato tasabuiklah nan akan dibaok mati. Manggunoan pahalo dijalan kebaikan takah sedekah akan mambaok pahalo nan gadang sasuai dengan janji Allah. Asal katiko malakukan amalan tasabuik benar-benar samato untuak mancari ridho Allah dan manjalankan parintah-Nyo. Allah manjanjian balasan nan balipek-lipek ganda untuak urang nan basadakah kapado sasamonyo. Namun, hendaklah katiko basadakah indak baharap balasan barupo harato pulo malainkan mangharapkan ridho Allah. Dengan banyaknyo manfaat nan didapekan dalam basadakah. Marilah awak mulai dari kini manyisihkan harato untuak mambantu urang nan mamiliki hak pulo sabananyo tahadok harato nan Allah titipkan kapado awak


Bulan nan paliang ditunggu samo sado umat muslim sadunia yaitu bulan suci Ramadhan. Bulan dima umat muslim haruih manahan nafsunyo dari terbit fajar sampai tanggalamnyo matahari. Hal iko rutin dilakuan satiok tahun Islam. Bapuaso di bulan iko mampunyoi banyak sakali manfaat dan balasan nan didapekannyo. Di bulan iko haruih bapuaso salamo 30 hari full, dan jiko indak full pun ado syarat-syarat nan manjadi mambaliahan indak bapuaso contohnyo padusi nan sadang maso mentruasi. Katiko iko tajadi, mako dilarang untuak malakukan ibadah puaso dan haruih manggantinyo di bulan lain. Di malam hari haruih malakukan sholat taraweh nan dilakukan satalah sholat isya. Sholat taraweh nan dilakuan dengan babagai jumlah rakaat. Dan katiko alah hari tarakhir puaso mako akan ado hari rayo manandoan kemenangan karano alah malawan nafsu.


Mancaliak banyaknyo kendaraan nan balalulalang di jalanan mambuek ambo tabayang baa kalau inyo kanai macet. Kanai macet di saat awak nio capek pai ngantor misalnyo. Kalau manuruik ambo labiah elok kalau awak naiak angkutan umum lai supayo bisa mangurangi kemacetan dan bisa juo mangurangi polusi udaro. Menteri perhubungan juo mangecek an babarapo manfaaik kalau awak manggunoan angkutan umum, yaitu dapek mangurangi kemacetan. Mangurangi polusi udaro, mangurangi tingkaik kecelakaan lalu lintas di jalan yang acok dialami dek pangguno kendaraan pribadi. Kareno itu dapek mamudahkan pekerjaan masyarakat. Bisa juo manghimaik dengan ongkos yang labiah murah kareno bisa mangurangi pitih kalua awak mambayia ongkos tu. Tantu kalau awak naiak, awak harus tau juo baa caro naiak nyo, tagantuang awak nio naiak apo.


Alah manjadi informasi umum kalau kepulauan saribu adolah salah ciek tampek wisata nan banyak paminaiknyo. Salah satu pulaunyo adolah Pulau Alam Kotok. Pulau Alam Kotok adolah sabuah pulau di Kapulauan Saribu ann mampunyoi pantai lueh, indah dan alami. Partamo kali kito sampai di Pulau Kotok, kito akan basobok jo darmaga nan babantuak panjang baliku manyarupoi ula nan manjorok ka lauik. Pulau Kotok ko salain manjadi tampek wisata, manjadi tampek konservasi buruang alang bondol nan manjadi maskot provinsi DKI Jakarta pulo. Untuak manuju ka pulau kotok ko dapek ditampuah jo speedboat salamo 90 minik dari Marina Ancol. Di Pulau kotok ko banyak ditamukan tampek-tampek untuak panyalaman.


Pangamalan den manginap di salah ciek hotel RedDorz nan ado di Banduang tapeknyo di daerah Dago cukuik menarik kalau dicaritoan. Tampek den manginap itu babantuak rumah nan batingkek tigo. Di satiok lantai ado ciek kamar nan dihuni dek urang lain pulo. Jadi bisa dikatoan dalam ciek rumah itu ado 3 panghuni nan babeda. Di pagi hari partamo den tibo di sinan, sadonyo baiak-baiak sajo. Tapi manjalang malam, aia di kamar mandi dan tioletnyo kadang mati kadang iduik. Sahinggo aden nan sadang balimau malam itu jadi gantuang. Den manelfon pihak hotel dan katonyo ditunggu sajo, mungkin tank aianyo sadang maisi. akhianyo den manunggu sakitar 2 jam dengan kaadaan rambuik masih basabun dan satangah kariang.


Seperti nan lah samo-samo wak ketahui basonyo japang memang sangat berbakat dalam manciptakan robot-robotnyo. Mulai dari robot pemadam api, robot kawan urang gaek, dan masih banyak robot lainnyo nan barasal dari nagari sakura ko. Berdasarkan berita dari detiklnet, Minggu, 5 Februari 2023, seorang profesor robotika di Japang sadang mancubo untuak mawujudkan cita-citanyo dalam mambuek sabuah robot nan bisa dijadikan untuak pangasuah bayi dan sekaligus manjadi kawan bagi anak tersebut hingga nyo dewasa. Bisa dikecek an robot ko sarupo bana jo robot Doraemon karya Fujiko F Fujio nan marupokan robot nan manjadi anggota keluarga Nobita. Tantu projek dari profesor ko sangat banyak dinantikan dek urang-urang di Japang.


Amak ambo sadang manjanguak ambo ka Jakarta, inyo sampai jam 5 sore patang perjalanan dari padang. Langsuang se ambo minta buek an Randang ka amak, buek an amak tu sabana lamak. Randang kan awet juo beko ambo minta untuak dimasak sakaligus banyak supayo bisa dimakan baulang-ulang. Randang memang makanan khas daerah ambo nan paliang ambo suko. Sadoalah urang pasti satuju apo nan ambo kecek an. Buktinyo se randang dikenal sampai lua negeri. Amak ambo mangecek an kalau memang itu nan nio inyo masak kalau sampai ka Jakarta karena tau makanan kasukoan anak nyo. Banyak bana bumbu-bumbu dan rempah untuak mambuek randang kato amak supayo makin lamak.


Sado urang indak nio bisnis nan alah susah payak di buek dan dikambangan tibo-tibo marugi. Dalam sabuah bisnis apolagi kalau itu bisnis nan aah gadang sabagai karyawan awak condong bisa mancaliak tando-tando bisnis ko ka rugi. Tapi babeda kalau sabagai pamilik bisnis. Sabagai urang nan punyo dan mambangun bisnis kadang marasoan tando-tando bisnis akan marugi. Tapi acok sabagai pamilik indak maakui atau sayang. Akibeknyo bos mancari caro taruih manaruih untuak mangambangan bisnis tanpa mampatimbangan tando-tando karugian. Sabagai pambisnis nan elok awak ancaknyo peka jo sagalo parubahan apo lagi tando-tando karugian. Apobilo masih ingin mampatahankan bisnis, susunlah strategi-strategi baru, tapi kalau indak bisa sajo awak maikuikan jajak Don Nguyen pancipto Flappy Bird yang mamutuihan untuak mambangun bisnis baru.


Thrift shop marupokan sabuah bisnis yang menjanjikan pado maso kini ko. Generasi millenial maso kini umumnyo cenderung labiah capek bosan katiko memiliki suatu barang. Oleh karano itu, peluang bisnis baju thrifting manjadi pilihan untuak dijadikan sebuah usaho. Dibandingkan jenis-jenis bisnis lainnyo, dapek dibilang bahwa peluang iko indak memerlukan modal yang terlalu gadang. Kini alah banyak dijumpai usaho-usaho thrift yang dipasarkan secaro online karano jangkauannyo lebih luas. Biasonyo baju-baju ko berasal dari luar negeri, tapi kualitasnyo rancak-rancak dan ndak jarang ditemui barang tu bermererk lo. Baju thrift dijual dengan harago murah dek karano itu adalah barang yang pernah dipakai urang sebelumnyo alis baju bekas.


Wakatu ambo nimbang, ndeh yobana takajuik lah mancaliak timbangan surang. Baa ka indak, biasonyo barek 55 pas alah lamo ndak manimbang tibonyo alah 68 se. Jauah bana naiak barek badan ambo, cameh lah apolai baju alah sampik-sampik. Dari situ ambo niek bana untuak manurunan barek badan. Baolahraga lah ambo kadang dirumah se, kalau ado kawan yang manjapuik ka rumah baru pai ka gym samo-samo. Indak lamo sakitar 2 bulan lah, ambo bahasial manurunan barek ambo liak. Manfaaik olahraga ko memang tabukti, ambo surang yang alah marasoannyo. Olahraga bisa untuak manurunan barek badan, bisa juo untuak mambantuak otot dan labiah lamak se badan.


Dengan berkembangnyo jaman mambuek awak harus labiah aktif untuak mangenalkan lagu-lagu daerah nan awak punyo kapado generasi mudo supayo lagu-lagu daerah nan mamiliki makna tentang kahidupan sehari-hari ko ndak punah. Oleh karano itu, awak harus melakukan upaya-upaya untuak malestarikannyo. Upaya nan bisa awak lakukan adolah dengan caro mangenalkan lagu daerah kapado generasi mudo dengan mambuek aransemen lagu daerah dengan musik-musik modern sahinggo labiah bisa ditarimo dek anak-anak mudo jaman kini. Selain itu, awak bisa maadokan acara-acara perlombaan lagu daerah di sakolah-sakolah. Dengan demikian, mau ndak mau mereka akan mampelajari dan mahafalkan lagu daerah sahinggo mereka akan labiah mengenal makna dari lagu daerah tersebut.


Kalian yang suko mancuboan makanan kekinian harus cubo masak makanan yang hits bana kini namonyo mie jebew. Kalau lagi nio makanan padeh mie jebew ko bisa jadi sasaran awak untuak makan makanan padeh. Caro mbuek nyo pun gampang awak tinggal buek bumbunyo se lai dengan cabe yang ditumis diminyak dan diagiah bon cabe agiah lo minyak bawang alah siap tinggal awak siraman se ka mie yang alah awak rabuih. Baa mudah bana mambuek mie jebew yang viral ko kan dan rasonyo pun enak, buek kalian cubo lah resep ko murah bana ndak lo maabiah an tanago waktu mambueknyo rasonyo pun lamak.


Wakatu rina liburan ka Kalimantan, inyo takajuik mancaliak pisau yang gadang di rumah paman nyo. Pamannyo ko sadang mambarasiahan halaman pado pagi hari tu dan didakek pamen nyo tu ado pisau gadang. Tanyato pas rina tanyo ka paman nyo, itu adolah Parang yang barasa dari Kalimantan. Selain di Kalimantan Parang ko juo marupokan sanjato tradisional masyarakat melayu di Sumatera dan Jawa. Pado zaman dulu parang ko digunoan untuak manjadi sanjato malawan para penjajah. Paman rina ko mamakai parang ko untuak mamotong kayu dari pohon yang alah tumbang dakek halaman rumah paman nyo rina. Kini parang banyak digunoan sabagai alaik potong, alaik teba katiko ka hutan atau bertani.


Qori punyo anak namonyo Raska. Kini Raska kelas 4 SD. Keluarga Raska bisa disabuik keluarga nan religius.Satiok hari satalah pulang sakolah Raska pai ka rumah tahfiz dakek rumahnyo untuak manghapal Al Quran. Amanyo kadang maantaan inyo, tapi acoknyo inyo pai jo kawan-kawan nyo nan ikuik baraja di rumah tahfiz itu. Raska rajin bana mahafal Al Quran. Sahari inyo bisa mahafal paliang saketek satangah halaman Al Quran. Kalau sadang rajin bana bisa nyo hapal sahalaman dalam sahari. Cita-cita Raska kini nio menjadi hafiz Al Quran 30 Juz. Kecek pak Ustad nan maaja nyo di rumah tahfiz, kalau Raska bisa mahafal 30 Juz Al Quran, inyo bisa maagiah mahkota untuak urang gaeknyo.


Berenang di kolam renang yang banyak parosotan dan wahana lainyo adolah tampek liburan yang paliang berkesan untuak ambo. Dulu waktu liburan sakolah di pondok pesantren ambo pasti ndak jauah dari kolam renang pilihannyo sebab sakalian untuak baraja berenang. Manuruik ambo urang nan muslimah yang manutuik aurat nyo pakai hijab buliah se nyo pai ka kolam renang ndak lo ado larangan. Ambo se biaso ka kolam ranang, tapi kalau kawan ambo ko inyo tatutuik bana, sepemahaman inyo kalau nio baranang ndak buliah di tampek rami takuiknyo auratnyo ndak sangajo tabukak. Kalau bagi ambo asal awak mamakai baju nan longga dan jilbab yang lebar ndak ka manga gai do asal awak tau batasan kalau banyak laki-laki di kolam tu awak cari kolam yang lain.


Sado urang pasti satuju kalau bakso adolah makanan yang disukoi banyak urang. Bakso ko berbagai macam lo kini ado bakso mercon, bakso mozarella, sampai bakso yang bantuak nyo aneh-aneh seperti bakso kuburan. Ambo wakatu itu makan bakso mangkok jadi bantuak bakso ko yo sabana mirip jo mangkok dan didalam nyo ado isan bakso ketek-ketek dan tetelan sapi. Wakatu ambo makan bakso tu raso makan didalam mangkok yang bisa dimakan, rasonyo pun lamak ndak ado mangurangi raso bakso pado umumnyo. Bakso mangkok ko yo unik kalau awak ka tampek urang jualan bakso yang ado bakso mangkoknyo pasti gagal fokus nio mancubo.


Kisah fenomena nan terjadi dalam satiok perjuangan Michael Jordan mancapai kesuksesannyo  ado  banyak kegagalan nan inyo alami.  Michael Jordan pernah manyampaikan bahwa inyo gagal di 9000 tembakan sapanjang karetnyo.  inyo alah kalah sakitar 300 pertandingan dan 26 kali inyo dipercayakan untuak penembak akhia namun tetap gagal. Dari satiok perjuangan nan Michael Jordan alami bagitu banyak karingek, air mata, masa mudo, dan waktu nan inyo korbankan. Namun satiok keputusan nan inyo ambiak indak pernah  inyo sasali. Karena satiok keputusan  ado resiko dan kelebihannyo masing-masing. Satelah mangalami babagai macam kegagalan dan kekalahan indak mambuek Michael Jordan manyerah dalam bamain bola basket. Taruih belajar dari kesalahan mambuek inyo samakin lebih baik dari sabelumnyo sahingga sampailah inyo ke tahap kesuksesan saperti iko.


Mangecek an gunuang tantu maraso sanang bana katiko barado di puncak. Walaupun memang dalam perjalanan banyak hal nan bisa tajadi. Apolai nan acok dialami dek pandaki pamulo adolah cuaco di gunuang yang katiko bisa dingin bana. Untuak caro batahan hiduik di gunuang juo paralu awak ketahui. Barikuik caro batahan supayo indak kadinginan di gunuang. Patamo Aklimatisasi atau lakuanlah paregangan, kaduo pakaian kariang jadi paralu manjago supayo pakaian awak tetap kariang apolai di malam hari, katigo pastikan juo paruik awak ko tarisi, siap tu jan banyak diam jadi awak harus tetap jalan kalau alah baranti sabanta, paralu juo istirahaik yang cukuik jan mamaksoan bana, bisa juo dengan mambuek api unggun.


Banyak caro untuak bcocok tanam, sadonyo tagantuang niek dan usaho, apokah nio malakuan atau indak. Salah satu alternative nan sangaik mambantu bagi urang nan nio batanam tapi lahannyo sampik adolah hidroponik. Hidroponik adolah teknik mananam yang mamakai aia, bukan pakai tanah. Nutrisi nan bisa diagiah ka tanaman apobilo mamakai teknik hidroponik yaitu pupuak dari kotoran itiak ataupun unsur buatan lainnyo. Teknik hidroponik surang punyo kalabihan samo kakurangan. Kalabihannyo adolah mangurangi panggunoan aia dalam tanaman, indak mamakai media tanah, hasilnyo labiah banyak, labiah barasiah, medianyo dapek dipakai babarapo kali, tanaman tumbuah labiah capek, dan jauah dari hama panganggu. Sadangkan kakurangannyo adolah modal nan lumayan gadang, payah mancari perlengkapan, dan paralu keterampilan.


Katiko sadang bajalan-jalan sambia manikmati keindahan kota Solo, Susi sampai indak sadar kalau hari alah manunjuakkan jam  12 malam. Susi panik bukan main katiko inyo mancaliak jam dek alasan kosan Susi tutuik jam 11 malam yang artinyo kini susi indak bisa baliak ka kosnyo. Susi saat itu samo kawannyo batigo urang nan barasa dari luar kota. Mereka baniek untuak manginap dikosan Susi. Tapi karano, kini alah indak bisa mereka mamutuskan untuak mamasan kamar hotel tadakek dari tampek mereka kini. Satalah mamasan hotel tadakek lewat online, mereka baniek untuak malanjuikan jalan-jalan sabanta di pasa malam sabalum baliak ka hotel. Satelah mereka cukuik pueh, mereka cek in ka hotel nan alah mereka pesan. Bisuaknyo, mereka langsuang baliak ka kosan Susi untuak basiap-siap manjelajahi kota Solo baliak.


Kalau manuruik ambo apak olahraga nan maaja ambo tu salah gadang bana mamiliah ambo sabagai kontingen sakolah untuak pertandingan bolo voli. Jangankan ahli bamain bola voli, untuak service bola se jarang nan bisa lewat net. Malah nan paliang ambo camehan tu adolah bukannyo kemenangan nan tajadi malah buek malu se beko. Soalnyo ambo yakin urang nan manjadi perwakilan kontigen di masiang-masiang sakolah tu pasti urang-urang nan satidaknyo bisa bamain voli. Walaupun ndak hebat-hebat bana setidaknyo ndak buek malu lah. Labiah ancak ikuik olahraga cabang lain nan memang ado perwakilan nan mumpuni. Jan beko dek garo-garo bapasoan malah buek malu namo sakolah.


Banyak caro yang bisa dilakuan untuak mahilangan stress. Salah satu caronyo adolah dengan mandakekan diri ka Allah. Pabanyak dzikir, baco quran, jo sholat malam. Pabanyak doa, limpahkan sado ka Allah, bisa jadi Allah maagiah kito stress supayo kito bisa dakek dan baliak ka jalan-Nyo. Katiko stress ingek kalau kito ndak surang, ado Allah yang kan manolong dan selalu ado untuak umat-Nyo. Banyak urang nan mamikian stress tu dan lupo kalau ado Allah, dan nan tajadi bukannyo lega malah tambah stress. Nan paralu dilakuan kito harus tanang, mangahadap ka Allah dan mencerna masalah nan ado, yakin kalau pertolongan Allah ado. Karano Allah ndak ka maagian masalah kapado hamba_nyo dilua bateh kemampuan.


Profesi nan nampak gampang tapi sabananyo payah katiko dikarojoan yaitu Chef. Profesi nan identik jo karajo di dapua untuak mahasilan makanan nan dapek dinimati banyak urang. Posisi iko diwajibkan untuak ahli dibidangnyo sahinggo banyak tahap nan bisa ditempuah. Partamo, mamiliah spesialisasi atau bidang khusus nan kapahami labiah dalam. Kaduo, masuak kadalam dunia pendidikan formal contohnyo kuliah dibidang tataboga. Katigo, mampabanyak pangalaman kerja nan direkomendasian di restoran atau praktek dalam mambuek masakan. Kaampek, mangikuikan pelatihan-pelatihan khusus atau sertifikasi untuak manambah pengetahuan jo keahlian didalam mangolah bahan-bahan makanan. Langkah-langkah iko adalah dasar nan bisa dipunyoi katiko nio terjun ka dunia makanan labiah dalam lai.


Saat itu baraja sacaro online sadang tajadi di Indonesia begitupun di kampus den nan saat iko pelajaran digantikan dengan malalui online. Mako dari itu aku pun indak bisa basuo jo kawan-kawan dan bamain dengan mereka. Namun karano kini alah banyak game nan babasis online mako dari itu kami mambuek Room untuak game Among Us. Game favorit nan biasa kami Mainkan iko mambuek kami dapek bamain di ciek room. Karano pelajaran babasis online bamain pun kini alah babasis online. Walaupun indak dapek batemu sacaro langsuang kami bamain game Among Us basama-sama. Di permainan iko biasanyo kami bakumpua sakitar 10 urang untuak ciek game. Ado duo urang impostor nan akan mangincar kami dalam game ini. Satelah sakitar 2 jam kami bamain game online kami pun manyudahinya.


Saat iko karano panayangan TV alah bapindah ka TV digital Lisa pun bakeinginan untuak mangupgrade jenis televisinyo nan saat iko bajenis tabung. Selama iko Lisa indak pernah mangupgrade atau mangganti tv-nyo karano inyo indak pernah lagi manonton televisi. Namun karano inyo mandengar kabar bahwa sado channel TV alah bapindah ka TV digital inyo pun mamiliah untuak mambalisabuah  Smart TV. Bisa sengaja mambali Smart TV agar inyo bisa manonton YouTube serta netflix di TV. Karano biasanyo inyo hanyo manonton tasabuik lewat  handphone. Satelah inyo pergi ka toko elektronik dan malihat-lihat Smart TV inyo pun jatuh cinta dengan TV nan tapajang paling depan di toko elektronik tasabuik. Satelah mananya-nanyo tentang spesifikasi TV iko dan garansinyo serta harganyo Lisa pun langsuang cocok dan mambalinya. Satelah itu TV nan alah bisa bali diantarkan ka rumah  Lisa. Dan kini Lisa mamiliah untuak manonton Youtube lewat TV.


Bola Gym atau acok lo disabuik dek urang dengan namo bola fitness adolah alat olahraga nan paliang banyak disukoi dek kaum padusi. Bantuak bola gym ko emang yobana bantuak bola lo nyo. Bulek dan di salah satu sisi bagian bola gym ko ado tampek untuak bapacik sahinggo katiko awak duduak di atehnyo awak ndak akan tajatuah. Selain itu, bola ko bisa manahan baban barek badan sampai 120 kg. Bola gym ko banyak lo warnanyo. Ado warna jambu aia, biru langik, hijau silindik, ungu rang kayo, dan lain-lain.  Bola gym ko dipacayo bisa mambuek tubuah langsiang, paruik tagang, malatiah keseimbangan badan, dan malatiah otot kaki.


Minum kopi tu harus paratian jo waktu. Urang nan suko minum kopi bisa minum kopi kapan pun tanpa mancaliak bilo. Itu sananyo kurang rancak karno dapek mangurangi khasiat dari kopi.Kopi diminum untuak mailangan kantuak jo maningkekan konsentrasi. Wakatu nan tapek untuak maminum kopi adolah kanduangan hormon kortisol dalam tubuh wak sadang randah. Hormon kortisol adolah hormon stress nan baguno untuak maningkekan kawaspadaan dan konsentrasi, jadi saaik hormon kortisol wak tinggi ancaknyo indak minum kopi. Salah satu wakatu hormon kortisol wak randah adolah sakita 45-60 minik satalah jago lalok. Jadi parlu diparatian lo bilo wakatu nan tapek untuak minum kopi tu.


Saat iko teknologi alah sangek bakembang dari zaman dahulu. Zaman dahulu awak hanyo manggunakan sepeda sabagai salah ciek kendaraan untuak pergi ka mana-mana. Manggunakan tenaga dan waktu nan dipakai pun cukuik banyak sahinggo cukuik marepotkan. Namun dengan teknologi nan taus bakembang pesat muncullah motor nan dapek bajalan namun manggunakan bensin atau bahan bakar. iko teknologi alah bakembang pesat sahinggo muncullah motor listrik di mana awak indak paralu mangeluarkan uang lagi untuak mangisi bensin dan bahan bakar lainnyo karano kini alah dapek manggunakan listrik. Motor listrik tasabuik hanyo paralu dicas manggunakan listrik sahinggo walaupun bensin atau bahan bakar sadang naik indak talalu bapengaruh tahadap pengguna motor listrik tasabuik. Motor listrik nan saat iko alah cukuik banyak dan baredar di Indonesia pun mamiliki harga nan cukuik sasuai dengan kantong  masyarakat Indonesia.


Game online marupokan jenis game nan sangek disukai oleh babagai macam kalangan ini. Awaksabut saja game mobile Legends. Game  alah di download lebih dari 500 juta kali iko marupokan game nan dapek mamuat babagai banyak pamain dari seluruh wilayah di dunia. Di Indonesia sendiri pengguna aktif game mobile Legends yaitu sakitar 83 juta akun. Hal iko manandakan game iko sangek diminati oleh warga negara Indonesia. Mobile Legends iko sering dimainkan di cabang  e-Sport sahinggo makin banyak pula urang nan balomba-lomba untuak mangembangkan keahliannyo dalam game ini. Selain itu public figure pun banyak nan marupokan pengguna game ciek ini. Mobile Legends Dianggap game nan sangek seru untuak dimainkan katiko sendiri maupun basama-sama. Lawannyo nan baasol dari babagai wilayah mambuek para gamers tatarik untuak mamainkannya.


Den penah naiak angkot patamo kali di kampuang den pas MTS kelas 1. Waktu tu den alun penah naiak angkot lai do. Jadi itu cek ceknyo first time den naik angkot. Awalnyo den naiak angkotkan, itu aman-aman sajo, pas lah di patangahan jalan pun masih aman, tu pas nio ka turun, rumah den sabalah kanan dari tampek angkot tu turun. Urangkan kalau nio turun biasonyo ngecek kiri pak, kalau den, dek rumah den sabalah kanan, den kecek, kanan pak wkwkw. Galak-galak urang disitu kan, den heran a lah yang digalakan urang tu, tanyato eh tanyato aden yang digalakan urang tu, huhuh malu.


Kalau kalian sadang mancari jenis usaho nan lah terkenal kalian bisa cubo manjadi mitra D'kriuk. Dengan manjadi mitra D'kriuk banyak hal nan bisa kalian dapek an. Selain paket mitra nan murah, yaitu hanyo sekitar 9 juta rupiah kalian pun akan mandapek gerobak display, peralatan dapua untuak masak, freezer untuak manyimpan ayam. Selain itu dapek lo pelatihan caro mamasak samo manyajikan makanan dari kantua pusat, awak sebagai pemilik usaho dan karyawan samo samo dapek pelatihan dari pihak d'kriuk. Selain itu dek produknyo alah di kenal di masyarakat jadi pasti labiah capek tajua dan pasti akan capek lo bakambang di bandiang harus marintis dari O dan dengan merek surang.


Zakat fitrah adolah ibadah nan wajib awak lakukan di saat bulan suci Ramadhan. Untuak melakukan ibadah ko tantu awak harus tau tata caronyo. Jadi tata caronyo katiko awak ingin mambayia zakat fitrah adolah nan pertamo manyesuaikan nominal zakat jo makanan sehari-hari. Kalau awak makan bareh berarti patokannyo adolah harago sagantang bareh. Nan kaduo tantuan bara urang tangguangan zakat. Setelah itu barulah tantuan apokah awak ka mambayia zakat langsuang kapado urang nan awak inginkan atau lewat amil nan tapicayo dan siapkan niek. Jan lupo caliak wakatu nan dipabuliahan untuak mambayia zakat. Paliang ancak tu sasudah subuah sabelum solat id.  Tahapan salanjuiknyo setelah salasai mambayia zakat badoalah ka Allah agar zakat nan dibayarkan ditarimo dek Allah. Terakhir adolah halus melakukannyo dengan ikhlas dan jan maingek-ingek tentang nominal nan dibayiakan.


Wakatu di pondok Imam mampalajari Ijma, ciek dari banyak palajaran agamo yang inyo ingek juo. Ijma adolah kesepakatan para imam di kalangan mereka, kalau manuruik mayoritas ulama alah dianggap sah dengan adonyo kesepakatan dari mayoritas ulama mujtahid. Labiah singkek nyo ijma ko adolah katiko awak mandapek an persoalan baru yang katerangannyo indak dijalehan dalam alquran dan sunnah, ijma ko lah yang manjadi rujukannyo. Manuruik imam ijma indak buliah dilakuan dek sembarang urang. Hanyo mereka yang mancapai derajat mujtahid lah yang biso awak pahitungan pandapeknyo. Kurang labiah itulah yang imam ingek mengenai ijma ko. Dulu inyo mampalajari materi ijma badampiangan jo mampalajari alquran, hadis jo ijtihad.


banyak adegan dalam film fifty shade of grey nan adegannyo talalu vulgar manuruik awak, karano di film ko banyak adegan bahubuangan badannyo, dan indak lo di sensor do. dan di film ko banyak manampakan payudara dari pamain cewek di filmnyo. dan iko sangaik dilarang kalau ditonton dek urang nan ndak masuak ka kategori umuanyo do. untuak kategori filmnyo iko alah masuak di 21 ka ateh ko ma. anak anak sangaik dilarang manonton film ko, karano iko alun konsumsi untuak anak anak lai do. pantiang untuak urang tuo mandampingi anaknyo untuak manonton film nan sasuai jo kategori umuanyo. karano iko bisa manggaduah perkembangan utak anak anak.


Salah satu visi Pemerintah Kota Padang adolah manjadikan kota Padang sabagai kota nan religius. Untuak mancapai visi tu mako ado beberapa program-program keagamaan nan diharok an bisa diterapkan di sakolah-sakolah nan ado di kota Padang. Diantaronyo adolah satiok sakolah di kota Padang mamiliki laboratorium agama Islam. Kemudian diharok an 15 minik sabalum baraja di hari Jumat satiok sakolah mandalami Asmaul Husna, tilawah, tahfiz, dan hafalan hadist sahinggo beko bisa mampersiapkan para calon tahfiz untuak siswa SD minimal 1 juz, SMP 3 juz, dan SMA 5 juz. Ndak hanyo itu, siswa-siswi kota Padang pun diharok an bisa mambudayokan bahaso Arab dan ibadah sunah seperti solat dhuha dan puaso Senin Kamis. Semoga apo nan diharok an dan alah diusahokan mampu merealisasikan kota Padang nan religius.


Untuak bakarajo di dapua, saurang executive chef butuah nan namonyo tangan kanan atau asisten. Dalam dunia pahotelan, bagian kitchen tadapek babarapo posisi dan salah ciek diantaronyo ado nan disabuik sous chef. Sous chef iko bisa dikecekan posisinyo pas dibawah executive chef nan batugas mamimpin kitchen departemen dan manggantian executive chef katiko bahalangan hadir di tampek. Dari pangalaman nan dimilikinyo, sous chef nan masih baru biasonyo disabuik jo junior sous chef. Sairiang bajalannyo wakatu, saurang junior sous chef akhianyo bisa sampai di posisi ateh sabagai head chef. Sous chef ko biasonyo bajumlah 1 urang atau labiah, tagantuang gadang kitchen dan banyak karyawan dapua. Tugasnyo batangguangjawab dalam manajemen staf dapua, manajemen limbah, dan kontrol stok.


Saaik salasai manonton film, acok bana den paratian kalau masih banyak urang-urang nan indak mamparatian kabarasiahan tampeknyo surang. rasonyo indak sopan, kalau rimah makanan wak harus dibarasiahan dek urang lain. Masak iyo, sarok makanan nan alah kosong dipabiaan se talatak di kursi bioskop, apo pulo salahnyo langsuang dibuang. Nan labiah parahnyo makanan tasabuik kadang bukan makanan nan barasal dari bioskop, justru makanan nan dibaok dari lua bioskop na alah jaleh-jaleh dilarang mambaok makanan dari lua bioskop. Jadi, den nio maimbau siapopun nan mambaco iko, untuak bisa batangguangjawab samo diri surang. Kamehan lah sarok bakeh wak makan surang, tu kok dapek rimah-rimah nan baserak tu kumpuaan, toh kan ndak ado ruginyo justru bisa mambantu maringanan karajo pegawai bioskopnyo.


Sajak tadi pagi ambo rasonyo stres bana, baa caronyo manyalasaikan masalah ambo jo kawan ambo. Padohal itu adolah sabuah salah paham. Kawan ambo ko indak nio lai maajaan ambo matematika dek kareno sedang berang ka ambo. Jadi pas latihan matematika nilai ambo ketek dan kawan ambo tu masiah juo manggok. Stres bana rasonyo salamo di sakolahan tadi, ntah apo salah ambo. Kalau alah stres mode ko cuman makan lah ubeknyo. Daripado ambo mumek saharian mancaliak kawan ambo nan salah pahama tu, entah indak tau salah apo ambo ko sampai inyo jadi mode tu ka ambo manggoknyo. Ambo pai makan se lah daripado tambah stres.


Patang den pulang dalam kaadan paruik litak bana. Dek kini akhir bulan dan pitih tingga saketek, den bausaho baimaik jo makan di rumah sajo. Sampai di rumah den bukak tuduang saji kironyo kosong. Amak den indak pulo manyamba. Den caliak di dalam lamari makanan antah gai kok ado mie nan bisa dimasak, atau talua nan bisa digoreng. Satalah mambongka-bongka lamari kironyo indak ado nan bisa den masak do. Akhirnyo den bapikia untuak mambali mie jo talua sajo untuak mambuek martabak mie. Martabak mie ko adolah salah ciek makanan andalan den katiko litak dan ndak ado makanan di rumah. Den jadian andalan karano bahan dan caro masaknyo nan mudah dan bisa den tinggaan untuak sampai malam.


Protein adolah salah ciek kalompok bahan makro nutrisi nan sangaik baparan pantiang dalam kasehatan tubuah. Protein dibutuahan tubuah untuak kasehatan jo mambangun organ-organ dalam tubuah. Indak hanyo mambantu metabolisme, tapi juo mamelokan jariangan badan nan rusak, mambantuak antibodi, mambantu proses pambantuakan enzim dan hormon. Seafood atau makanan lauik adolah salah ciek sumber protein nan bisa kito konsumsi. Misalnyo ikan tuna jo udang. Makanan lauik iko bisa kito tamui jo mudah di pasa dan bisa diolah jadi macam-macam masakan. Ikan tuna manganduang 27 gram protein dan udang manganduang sakitar 20 gram protein. Mari mangonsumsi ikan tuna jo udang untuak mamanuahi kadar protein nan dibutuahkan dek tubuah kito.


Mangaco atau bercermin marupokan kagiatan nan biaso awak lakukan untuak mamastikan penampilan atau sabagainyo. Disaat ikopun saharusnyo awak sabagai umat muslim haruih salalu bersyukur kapado Allah dengan mambaco do'a nan manyatokan sabagai bantuak pujian serta syukur sahinggo Allah dapek maridhoi dan malindungi awak dalam kehidupan sehari-hari. Dalam do'a nan dilantunkan hendaklah maminta pulo untuak dirancakan akhlaknyo sabagaimano Allah alah manyempurnakan fisik nan diagiah. Satalah itu, malakukan evaluasi tahadok akhlak diri surang sabagaimano awak acok mamperbaiki fisik dan wajah dengan pengeluaran dan pemeliharan nan rancak. Tapi penting untuak diingek kalau sagalo sasuatu itu dapek diambiak dengan gampang oleh Allah mako dari itu basyukur adolah tindakan nan harus dilakukan.


Keripik balado memang disukoi oleh para pengunjung nan mangunjungi daerah Bukittinggi. Makanan nan tabuek dari singkong iko mampunyoi raso nan lamak. Teksturnyo nan sangek renyah dan raso nan cukuik khas di mano mampunyoi bumbu sambal balado nan sangek unik. Keripik singkong balado iko diiris tipih-tipih dan diagiah bumbu sambal balado nan mampunyoi rasa asin manis pedas dan juga gurih. Teksturnya nan sangek rapuh dan renyah mambuek penikmatnyo indak pernah bosan dalam mangunyah makanan ini. Oleh-oleh Khas Bukittinggi iko biasonyo dikemas dalam kantong plastik nan beragam barek sahinggo mamudahkan pembelinyo beberapa mamilih. Karipik singkong balado iko dapek dinikmati oleh Berbagai kalangan baik itu anak-anak maupun orang dewasa .


Satiok kepercayaan pasti memiliki rumah ibadah masing-masing. Agama Hindu yang marupokan agama resmi dan diakui di Indonesia pun mampunyoi rumah ibadah yang disabuik Pura. Kato "Pura" berasal dari bahaso Sansekerta yang berarti kota, kota dengan manara atau istana, dan kota babenteng. Sacaro umum, bangunan Pura di Indonesia dirancang dengan bangunan terbuka yang dikalilingi tembok. Kemudian bangunan pura pampunyi gerbang yang saliang tahubuang jo banyak ukiran terpahat. Bangunan Pura mampunyoi struktur dengan konsep trimandala yang bakaitan arek jo derajat kesuciannyo. Di Indonesia, pura terkonsentrasi di Bali yang punyo mayoritas panduduak penganut agama Hindu. Salain bafungsi sabagai tampek ibadah umat Hindu, Pura acok dijadikan sabagai tampek pendidikan moral, tampek mewujudkan raso bhakti ka Tuhan, dan tampek mendidik keterampilan.


Jan minum aia dingin kalau awak sadang hamil! Gadang bayi di dalam kandungan tu beko. Payah malahian normal. Itu kecek urang gaek dulu nan acok diingek an dek mama ambo pas sadang hamil. Tapi emang dasar ambo mada, di muko mama ndak baminum tapi kok di balakang tetap baminum hahaha Karano kalau manuruik ambo itu cuma mitos. Ba a kok cuma mitos? Nah jadi, kan nan mambuek bayi awak gadang di dalam kandungan tu apo nan dikonsumsi dek amaknyo, salah satunyo makanan dan minuman nan manih karano manganduang kalori nan tinggi. Jadi, salagi minum aia es ndak pakai gulo mako aman-aman se.


Satiok tahun ambo salalu pulang kampuang ka Batusangka Sumatera Barat. Biasonyo ambo pulang kampuang dengan manggunokan oto pribadi. Barangkek dari Jakarta nan talatak di Pulau Jawa manuju ka Batusangka nan talatak di Pulau Sumatera tantu harus manyubarangi lauik. Ambo manyubarang dengan manaiki kapa feri dari Palabuahan Merak dan turun di Palabuahan Bakauheni. Manyubarang dari Merak ka Bakauheni dengan manggunokan kapa feri mamakan waktu kurang labiah duo satangah jam. Kalau kito manyubarang di pagi atau sore hari, kito bisa mahabiahan waktu dengan mancaliak pamandangan lauik lapeh. Namun kalau kito manyubarang pado malam hari indak ado nan bisa kito caliak di lua. Namun kalian ndak paralu khawatir bosan salamo perjalanan karano kapa feri biasonyo punyo ruang tunggu nan nyaman dilengkapi dengan sofa nan ampuak.


Samanjaka corona sampai kini urang bantuak alah tabiaso se jo masker. Kareno nio naiak transportasi umum harus mamakai masker, bak itu juo kalau nio ka Mall. Jadi ide jualan nan manariak untuak di jua sacaro online adolah jualan masker. Kareno banyak konsumen nyo dan modal nyo indak lo gadang bana. Awak bisa manjua masker ko sacaro online jadi indak paralu manyewo toko. Jua dan promosian ka urang-urang malalui akun atau aplikasi jua bali di hp awak se. Untuang masker ko juo indak main-main, apolai kalau banyak nan mambali. Untuak itu ide jualan masker ko cocok bana untuak kalian cubo. Marilah bajualan masker kareno konsumen nyo sampai kini banyak jo.


Fajar di masajik malam kini baraja macam kisah yang ado didalam Alquran. Di masajik sadang maadoan majelis ilmu, kini mambahas tentang Kisah-kisah nan ado dalam Al-quran. Banyak bana hikmah dari kisah-kisah dalam alquran. Dalam Al-quran ado tigo macam carito atau kisah. Patamo kisah-kisah nabi tadahulu, mancakup pado sepak terjang dakwah para nabi pado umaik nyo,mukjizat dari Allah dan lainnyo. Kaduo kisah-kisah yang mancaritoan peristiwa-peristiwa tadahulu serta sosok yang indak tamasuak nabi contohnyo kisah Maryam. Katigo kisah-kisah yang terkait pado zaman nabi Saw seperti perang uhud ado juo perang badar dan lainnyo. Penceritoan kisah-kisah adolah sabagai bantuak  untuak mampacaliakan bahwa apo nan dibaok Nabi SAW  dan nabi-nabi sabalumnyo samo. Samo-samo manyuruah awak baiman kapado Allah SWT.


Saat kito baolahraga kito bisa sajo mangalami suatu kajadian nan indak pernah kito dugo sabalumnyo. Contohnyo adolah mangalami cedera nan parah. Ambo pernah mancaliak kawan ambo kanai acl katiko bamain futsal. Suatu hal nan ndak akan pernah ambo lupokan sampai kini karano ambo mancaliak kawan ambo itu manangih kasakitan di lapangan. Acl adolah cedera nan sangaik parah dan sangaik ditakuti dek para atlet. Acl marupokan cedera nan diakibatkan karano ligamen nan ado pado kaki kito cabiak. Cedera iko bisa tajadi kalau lutuik kito tapalituak ka balakang. Acl bisa diobati tanpa operasi. Namun, kalau cedera acl kito tarnyato parah, untuak maobatinyo harus dengan caro dioperasi.


Pado tanggal 17 Agustus 2021 MeeNUM maadoan diskon kemerdekaan indonesia nan ka 76. banyak promo yang diadoannyo. ado promo varian boba ado pulo promo varian tea samo promo sweet series. dari sakian banyak promo nan diadoan, untuak promo kopi samo sakali indak di ikuikan dalam promo ko. Padohal indak saketek lo nan suko samo kopi series do. Karano soal kopi tu soal salero, banyak macam urang banyak lo macam varian atau tato caro pambuekannyo. Tapi dengan kejadian iko ambo sebagai pelanggan setia agak kecewa jo ketentuan nan dikaluaan pihak perusahaan takaik promo nan diadoan kini ko. maaf ambo agiah bintang 1.


Soto ayam adolah makanan nan banyak dijua di tapi-tapi jalan. Sabananyo kito pun bisa mambuek soto ayam di rumah masiang-masiang. Bahan-bahan nan dibutuahkan untuak mambuek soto ayam pun gampang ditamukan di pasa. Bahan-bahan nan dibutuahkan antaro lain 1 ikua ayam nan dipotoang-potoang, 2 liter aia, jahe, 3 batang serai, garam, lada putiah bubuk, daun jeruk, bihun, bawang goreang, lobak, toge, tomat, dan macam-macam bumbu haluih. Caro mambueknyo pun gampang. Partamo tumih bumbu2 sampai harum. Kamudian masuakan bumbu nan alah ditumis tadi ka dalam rebusan ayam jo jahe. Lalu masuakan garam dan merica dan masak hinggo buah bawarna kuniang. Salanjuiknyo goreang ayam sabanta dan abuih bihun. Kamudian soto pun siap disajikan basamo bihun, lobak, dan tomat.


Makanan lauik terkenal bana karena rasonyo yang lamak. Sadangkan kini ko banyak berita mengenai keracunan makan seafood, hal iko mungkin disebabkan karena takani zat baracun dek gara-gara tercemar limbah. Dengan kejadian itu tantunyo awak harus berhati-hati jan sampai keluargo awak takani racun waktu makan seafood. Caro yang paliang efektif adolah mambarasiah an dengan batua,  supato indak karacunan. Sabalum awak mambali seafood pun caliak dulu kesegaran nyo, dan masaklah seafood tu dengan masak batua. Mambarasiah an seafood dengan batua adolah caro yang paling efektif, oleh karena itu jan sambarang se mambarasiah an nyo supayo ndak kanai racun, tantu awak nio makan seafood jan sampai gara-gara awak takuik keracunan jadi ndak nio lai makan nyo.


Sairiang bakambangnyo jaman, jenis profesi atau pakerjaan samakin bavariasi dan baragam. Namun, karajo kantoran masih manjadi salah satu nan paliang banyak diminati dan dianggap ideal dek banyak urang. Karajo kantoran umunyo didefinisikan sabagai pakerjaan nan basifek administratif, manajerial, dan profesional di sabuah parusahan atau kantua. Bidang pakarajoannyo bakaitan jo manajemen bisnis, akuntasi, kauangan, sampai pamasaran. Namun, sajalan jo era industri 4.0 pakarajo kreatif jo IT pun banyak manjadi bagaian dari pakarajo kantoran guna mamanuhi kabutuhan teknologi informasi. Talapeh dari pandangan sacaro general, ado banyak hal nan bisa dikatahui labiah mandalam tantang bakarajo di kantoran. Urang mamaliah untuak bakarajo harus tau tanang kalabiahan dan kakurangannyo sarato resiko nan akan dihadapi di kamduan hari.


Kalau nio mamulai bisnis awak harus paham atas usaho nan sadang awak jalankan. Awak harus tau basonyo berhasil atau gagal usaho salain karano takdir tuhan adolah karano ba a awak manjalankannyo. Mako dari itu awak harus selalu mangontrol usaho dengan samaksimal mungkin supayo usaho awak ndak marugi. Salah satu caro nan bisa awak lakukan agar usaho awak ndak rugi adolah dengan caro maatur keuangan sabaiak mungkin. Langkah nan pertamo nan bisa awak lakukan adolah dengan selalu catat hutang, piutang, dan modal usaho. Pisahan antaro keuangan pribadi jo keuangan perusahaan. Abis tu, selalu awasi arus kas. Untuak mampamudah mengawasi arus kas kalian bisa manggunoan aplikasi kasir sahinggo transaksi dari usaho kalian bisa taliek dengan jaleh. Kurang labiah mode tu lah maatur keuangan usaho awak.


Rancano ambo jo amak dirumah adolah mambuek kue di hari minggu. Kami masak kue manggunoan Oven listrik. Jadi oven listrik ko adolah alaik pamanggang pemanggang batanago listrik yang cocok untuak digunoan mamanggang kue bantuak ambo. Tapi bisa juo untuak mambuek nan lain, misal roti, cookies bahkan maangek an makanan lain. Ambo dulu pernah mancubo bantuak urang korea maangek an pop mie jo sosis dari oven. Tanyato lai mambuek karajo ambo labiah praktis. Pas alah babunyi oven tu tando kue alah masak harum bana kue buek an amak ambo ko. Pas dikicok lamak lo tanyato ado raso panggangan nyo dan matangnyo marato.


Dana darurat adolah dana yang digunokan dalam keadaan darurat, contoh nyo sajo, katiko sakik, bangkrut, kanai musibah, dan sado nan paralu pengeluaran nan lumayan banyak. Contoh lainnyo adolah saat Corona, banyak urang nan kesusahan karano ndak bisa karajo, sahinggo kebutuhan iduik ndak tapanuhi, disituasi samacam iko dana darurat sangaik berperan penting. Dengan adonyo dana darurat iduik lebih nyaman dan aman, karano ado cadangan nan bisa mambantu. Banyak manfaat dari manyimpan dana darurat, bukan hanyo untuak diri surang, tapi bisa juo mambantu urang tadakek. Makonyo banyak kini urang-urang mudo nan manyimpan dana darurat, untuak pegangan jo antisipasi kalau ado masalah mandasak.


Satiok 10 Muharram, ado upacara yang dilakukan dek urang Minang khususnyo masyarakat Pariaman yaitu Upacara Tabuik. Upacara ko diperkenalkan dek Pasukan Tamil Muslim Syi'ah dari India, yang waktu tu ditampekan di daerah tampek upacara tabuik ko berasal pado maso kekuasaan Inggris. Kato Tabuik merupokan istilah untuak usungan jenazah yang dibaok salamo prosesi uparaca tasabuik. Festival atau upacara tabuik diadoan untuak manghormati atau sabagai hari perayoan peringatan wafatnyo cucu Nabi Muhammad SAW, yang banamo Husain Bin Ali yang maningga dalam parang di Padang Karbala. Festival tabuik merujuk pado penggunoan bahaso arab yaitu "tabut" yang bararti peti kayu. Namo tasabuik mangacu kepado legenda paska kematian cucu nabi, muncul saikua kudo basayok bakapalo manusia. Makhluk tu disabuik buraq. Dalam legenda tu dikisahkan bahwasonyo peti kayu yang dibaok dek kudo bakapalo manusia tadi barisi potongan jenazah Husain.


Manuruik ambo melakukan pemanasan sabalum baolahraga tu sangaik penting untuak dilakukan. Nio itu melakukan olahraga barek sarupo treadmill, angek beban, dan laina-lain ataupun olahraga ringan sarupo jogging. Hal iko disebabkan karano awak paralu malemaskan otot-otot nan ado pado tubuah talabiah dahulu supayo otot-otot awak ndak takajuik. Banyak urang nan malewatkan melakukan pemanasan sahinggo tajadi lah kajang otot. Ndak cuma melakukan pemanasan, melakukan pendinginan setelah salasai baolahraga pun ndak kalah penting karano otot-otot awak butuh rileksasi setelah berkontraksi. Bagi kalian nan binguang ba a caro melakukan pemanasan dan pendinginan katiko baolahraga caliak se di Youtube. Banyak macam utorialnyo. Tingga diamati, di pelajari, dan dipraktekan.


Ado pepatah nan mangecekan kok bapikia tentang dunia pikianlah awak akan hiduik saribu tahun lai, tapi kok bapikia akhirat pikianlah kalau awak ka mati bisuak. Pepatah ko mamiliki pasan basonyo jan maleh di dunia tapi jan lo sampai lupo jo akhirat. Karano nan kekal abadi tu adolah kehidupan di akhirat. Awak harus pabanyak ibadah. Selain mangarajoan ibadah nan wajib, katiko kalian punyo wakatu luang lakukanlah ibadah-ibadah sunah lainnyo bantuak sholat duha, solat-solat sunah sabalum dan sasudah solat wajib, dzikir, dan lain-lain. Insyaallah iko akan manjadi ladang pahalo dan bisa jadi bekal bagi kalian untuak mandapek an kehidupan nan labiah baik di akhirat nanti. Amiin.


karambia adolah suatu bahan nan wajib katiko kito ka mambuek gulai. karambia sendiri itu punyo kualifikasi untuak bakal dijadian gulai. itu adolah tugas tukang santan untuak manyortir karambianyo nan ma cocok dijadian santan dan nan ma nan harus ditungguan sampai jadi karambia untuak santan yaitu karambia tuo. dari karambia tu bakal di dapekan santan jalang dan santan nan pakek. santan nan pakek biasonyo di pakai sabagai bahan utamo dari kuah gulai tu. tukan santan atau tukang karambia sangaik hafal jo pilihan karambia dan pambagian untuak santan jalang jo santan pakek. untuak nan pakek biasonyo didapekan dari ramehan karambia nan kaduo kali.


Mukjizat Nabi adolah hal nan harus diyakini oleh saluruah umat muslim. Bukti-bukti nan alah banyak takuak sahinggo kito indak paralu mananyokan kebenaran nan ado didalam Al-Qur'an. Karano sagalo nan ado di dalam Al-Qur'an adolah batua sahinggo kito sabagai umat muslim harus mamparcayoinyo. Sagalo apo nan alah disampailan oleh Nabi Muhammad dan kini ado didalam Al-Qur'an indak pernah salah ataupun maleset. Dan mayakini mukjizat nabi dan rasul tamasuk bagian rukun iman. Sabagai umat muslim, iman kapado nabi dan rasul samo pentingnyo jo iman kapado Allah. Karano wahyu Allah disampaikan malalui perantara nabi sahinggo awak sabagai umat dari nabi tarakhir yaitu Nabi Muhammad harus mayakininyo.


Sapulang sakola, ambo biasonyo jalan kaki dari sakola sampai ka rumah. Rumah ambo ndak terlalu jauah lataknyo dari sakola. Ambo biasonyo pulang surang se karno ndak ado kawan nan rumahnyo saarah jo rumah ambo. Di jalan ambo nampak ado pitih 50.000 rupiah di ateh rumpuik-rumpuik tapi jalan. Patamo nyo ambo kiro itu sampah warna biru, dek mancolok ambo caliak lai kirronyo pitih. Ambo bapikia apo itu rejeki ambo. Tapi tibo-tibo se taingek jo kato Pak Ustad nan maaja di sakolah ambo kalau maambiak pitih nan ndak punyo wak itu haram dan bisa mambuek wak masuak narako. Yo lah dek takuik jo narako akhirnyo ambo biaan se pitih tu di jalan karno ambo ndak tau pulo nio maagiah pitihnyo ka sia.


Dulu waktu ketek nio mancubo sasuatu nan biaso dilakuan dek urang gadang dek biaso mancaliak jo managamati. Acara-acara sekolah biasonyo ado mangadokan acara olahraga tahunana atau satiok pergantian samester. Pertandingan tiok kelas manjadi nan ditunggu-tunggu katiko ado acara sakolah. Ditunjuak lah urang nan pandai olahraga jadi bisa mandapek an juara satingkek sakolah. Olahraga nan manjadi favorit untuak dijadian partandingan di sakolah bantuak bola sepak, bola basket, bola voli, sampai ado namonyo bola bekel. Babondong urang mancaliak jo manyorak an tim kelas favorit. Pamainan nan mode olahraga ko indak hanyo ado tingkat kelas, tingkek sakolah-sakolah sakabupaten dibuek lo untuak manjadian pertandingan samakin lweh antaro sakolah ciek jo nan lainnyo.


Kota Yogyakarta adolah salah satu kota nan paliang aman, adem, dan nyaman saat dikunjungi. Adat istiadat nyo nan masih kental mambuek penduduak aslinnyo beradab. Kepercayaan-kepercayaan yang berbau ghaib pun masih kuek. Salah satu contoh adolah kepercayaan di salah satu tampek wisata di Jogja yaitu Alun-Alun kota Jogja. Tadapek 2 batang beringin nan tapisah yang mabuek ruang cukuik lueh di tangahnyo. Kecek penduduk sinan barang siapa nan bisa jalan luruih manuju ruangan antaro 2 batang baringin sambia manutuik mato mako keinginan yang awak sabuik an dalam hati akan terkabul. Pacayo ndak pacayo memang susah untuak bisa sampai ka tangah tu. Baulang-ulang mancubo tetap ndak bisa. Bagi nan penasaran bisa bana untuak datang ka alun-alun jogja dan langsuang buktikan surang.


Ambo suko bana jogging dari dulu. Dari ketek ambo alah tabiaso jogging jo keluarga sahinggo kalau ndak jogging dalam sahari tu raso ado nan kurang. Ndak paralu lamo-lamo. Nan penting olahraga ko bakualitas dan dilakukan sacaro rutin. Biasonyo ambo memanfaatkan jalanan komplek kalau nio jogging jo keluarga. Kalau hari libur barulah kami pai ka taman kota supayo bisa baolahraga sambia refreshing mancaliak-caliak pemandangan nan ado disinan. Beko dari situ barulah cari sarapan pagi. Sayangnyo kini saudara-saudara ambo alah abih bakeluarga sadonyo. Tingga ambo se nan alun. Jadi kini kalau jogging taraso langang karano anggota alah bakurang. Cuma ado ambo, umak, dan abak.


Maulid Nabi Muhammad SAW diperingati pado tanggal 12 Rabiul Awal. Di Indonesia, hari maulid nabi ditetapkan sabagai hari libur nasional. Peringatan hari tasabuik adolah salah satu penghormatan kapado Nabi Muhammad SAW dengan babantuak kegiatan budaya, kegiatan rutin keagamaan. Perayaan maulid nabi pun alah dilakukan katiko tahun kaduo hijriah oleh bangsa Arab. Kala itu, sasaurang nan banamo Khaizuran nan marupokan urang gaek dari Musa al-Hadi tibo ka Madinah dan mamarintahan panduduak untuak mangadaoan perayaan hari lahianyo Nabi Muhammad di Masajid Nabawi. Khaizuran pun manyorakan ka panduduak Mekkah untuak marayoan hari lahianyo Nabi dari rumah-rumah mereka. Samajak itulah, perayaan hari lahianyo Nabi Muhammad alah dilakukan sampai kini.


Rumah Adat Honai merupakan salah satu rumah adat Indonesia nan berasal dari Papua. Manuruik ambo, rumah adat dari Papua ko lah nan paliang sederhana tapi ndak maninggakan ciri khas daerahnyo. Bangunan rumahnyo nan malingkar dengan atok babahan jerami mangarucuik di atehnyo mambuek rumah ko nampak labiah imut-imut dibandiang rumah adat lainnyo. Selain itu, di rumah ko ndak ado jendela. Tapi rumah ko ndak bajendela ado penyebabnyo. Penyebabnyo adolah karano untuak manahan angin supayo ndak banyak nan masuak ka rumah. Soalnyo selain untuak tampek tingga dan bamusyawarah rumah adat ko dipakai lo untuak manyimpan simbol adat, alat parang, lumbuang, dah hasil tani.


Bika ambon adolah makanan khas daerah Sumatera Utara terkhusus kota Medan. Walaupun namonya Bika Ambon tapi into indak berasal dari Ambon do tapi inyo berasal dari Sumatera Utara. Urang nan sadang jalan-jalan ke Sumatera Utara terkhususnya Kota Medan pasti mambali oleh-oleh kue bika ambon. Kue bika ambon ko warnonyo kuniang, wakatu awak pacik lembut dan agak baminyak, kue nyo legit dan aromanyo khas rasonyo pun lamak bana manih. Pokoknyo indak salah kalau kue Bika Ambon ko manjadi kasukoan banyak urang. Walaupun sadang indak di Sumatera Utara, urang nan dirumah pun kadang mambuek surang untuak mamakan Bika Ambon. Banyak juo urang nan manjua di Toko kue nan manjua kue basah.


Satiok hari Jumat, ado kegiatan rutin yang diadoan SMA 1 SIjunjung pado pagi hari sabalum mamulai kegiatan pembelajaran. Kegiatan itu adolah kultum atau kuliah tujuh menit. Kegiatannyo dilakukan oleh siswa bagiliran satiok pakan pertingkek kelas pado jam 07.30 WIB. Satiok siswa diundi untuak melakukan kultum di hadapan sado guru dan siswa lainnyo, mako dari itu kasado siswa harus siap kalau-kalau tepiliah untuak maagiah kultum. Akan ado pernghargaan dan hadiah untuak siswa yang memberikan penampilan terbaik saat kultum ko. Kegiatan yang dilaksanakan satiolk hari Jumat iko adalah untuak membentuk karakter siswa dan pulo sebagai implementasi dari visi SMA Negeri 1 Sijunjung yaitu membentuk siswa yang beriman dan bertaqwa.


Manuruik Kamus Besar Bahasa Indonesia (KBBI), olahraga adolah gerakan badan untuak manguek-an jo manyehatkan badan. Olahraga bisa diartian sabagai aktivitas nan malibatkan fisik jo katerampilan dari individu atau kalompok. Olahraga marupokan suatu gerakan olah badan nan maagiah efek ka badan sacaro kasaluruahan. Olahraga manolong marangsang otot-otot jo bagian badan lainnyo untuak manggarik. Pentingnyo olahraga untuak badan bisa di ibaraik-an bantuak masin nan indak pernah di pakai atau digarik-an nan lamo kalamoan bagian dari masin-masin tu bisa jadi rusak dek indak talatiah untuak taruih manggarik/bakarajo. Bantuak tu lo lah badan, kalau kurang manggarik, badan pasti akan bamasalah jo indak sehat jadinyo.


Kawan ambo lah mamak muko nyo dek di hantam dek pacarnyo. Samakin kamari makin manjadi-jadi pacarnyo tu. Nan awalnyo hanyo mandorong, abis tu maningkek level nyo ka manampa. Kini ko lah batambah parah lo lai. Lah bagak nyo maninju muko kawan ambo ko sahinggo lah biru-biru muko nyo tu. Ibo bana ambo mancaliaknyo. Tapi ba alah dikecek an ndak juo mangarati. Kadang lai juo ado galigaman tapi ba a lah karano wak tau katiko ado urang tadakek sadang mangalami kejadian di lua harapnnyo mode si Olivia ko kehadiran kawan tadakek sarupo keluarga, sahabat sangaik paralu untuak bisa mangurangi perasaan stresnyo. Setidaknyo dengan kehadiran awak di sampiangnyo mambuek urang-urang nan sadang dilanda stres mode si Olivia ko ndak maraso surang. Setidaknyo nyo masih bapikia kalau ado urang nan masih peduli dan manyayanginyo.


Liburan ko Lana mamiliah untuak pai wisata kuliner ka tampek nan alun pernah inyo cuboan basamo kawannyo. Salain itu Lana nio macubo makanan nanalun pernah inyo makan sabalunyo. Kini mereka mamiliah untuak mancubo makanan Vietnam. Ado baragam jenis makanan Vietnam, tapi Lana mamasan pho karno satalah inyo caliak-caliak di internet pho ko makanan paliang  terkenal di Vietnam. Pho ko mie khas Vietnam nan tabuek dari mie tipih, irisan dagiang, dan sayuran mantah batuak toge dan daun khas Vietnam. Kuah pho warnanyo baniang tapi raso kaldu sapinyo kuek. Raso pho ko ringan, gurih, segar, dan ado harum aromatik dari daun-daun. Bisa dikecekan kalau Pho ko bantuak Bakso atau soto di Indonesia.


Gendang malayu marupokan alaik musik tradisional khas suku Malayu, khusunyo Sumatera Utara dengan jenis musik mebranofon. Tabuek dari kulik binatang yaitu kulik jawi tapi bisa juo dari kulik kambiang atau kerbau. Kalian nan suko bagendang-gendang di ateh meja lamak mamainkan iko lai, labiah gadang dan suaro yang dihasilkan labiah ancak. Gendang malayu ko kan caro mamainkannyo adolah dengan mamukua disakitar area lunaknyo, dengan manggunoan talapak tangan. Pas bana untuak awak nan suko bagandang-gandang di tangan, ancak kalau awak asah bana keterampilan dengan ikuik latihan main gendang malayu ko pasti bisa awak karena alah talatiah ss ritme gandangan tanga awak jadi indak kagok lai.


Di Sumatera Barat ado ciek tampek wisata nan sangaik rancak. Tampek wisata itu pernah ambo datangi tahun 2019 lalu. Sampai kini ambo masih takana baa seronya bawisata ka tampek itu. Namo tampeknyo adolah Danau Maninjau. Danau Maninjau adolah sabuah Danau nan talatak di Kecamatan Tanjuang Rayo Kabupaten Agam. Danau Maninjau marupokan danau nan batipe kaldera. Posisinyo talatak sakitar 140 km dari Kota Padang, 36 km dari Kota Bukitinggi, dan 27 km dari ibukota Kabupaten Agam, yaitu Lubuak Basuang. Panjang dari Danau Maninjau adolah 16 km dengan leba 7 km. Danau Maninjau mampunyoi ikan khas nan hanyo bisa hiduik di Danau Maninjau, yait ikan bilih.


Minuman nan mamakai bubble sabagai toppingnyo mungkin kini sangaik disukoi oleh banyak kalangan, tapi indak bagi den. Aden kurang manyukoi minuman nan ado bubblenyo, karano manuruik den raso originalnyo bisa takontaminasi jo topping bubble tasabuik. Antah baa ampia sado minuman kini pasti ado piliahan untuak mamakai topping bubblenyo. Awal kamunculan minuman bubble ko dasarnyo pado minuman milk tea. Usuik punyo usuik bubble milk tea iko barasal dari Taiwan pado tahun 1980-an nan popularitasnyo marambah ampia ka satiok suduik kota Tiongkok. Sahinggo katenaran minuman iko sampai di Indonesia mulai sakitar tahun 2011-an, walaupun alun banyak tapi alah ado ciek-ciek kadai minuman nan manyadiokan bubble milk tea ko. Sampai kini, bubble milk tea masih tamasuak nan paliang eksis diantaro minuman-minuman hits nan bamanculan.


Minuman basoda lain nan ambo sukoi adolah minuman nan jugo diproduksi dek The Coca Cola Company, yaitu fanta. Fanta partamo kali dipopulerkan dek The coca cola company pado  tahun 1940. Fanta diproduksi untuak manyalamatkan perusahaan coca cola di Jerman. Saat itu perusahaan sulik untuak mangimpor coca cola karano tajadinyo embargo perdagangan. Saat partamo kali diperkenalkan fanta tabuek dari whey nan marupokan salah satu produk turunan keju. Fanta adolah merk tatuo kaduo nan diproduksi dek coca cola. Ado satu fakta unik manganoi fanta, yaitu jumlah produksi fanta di dunia. Fanta diproduksi labiah dari 130 juta buah satiok harinyo di seluruh dunia.


Manonton film di bioskop jo kawan-kawan memang sero, tapi kali ko caritonyo agak geger sabalum nio manontom film. Jadi caritonyo kami sa-geng nio manonton film Miracle in cell no.7 kan film iko lagi populee bana kini. Kami pai jam 1 siang supayo waktu nonton salasai pas kaluan hari indak malam, jadi pulang ka rumah bisa sore. Insiden yang ngakak bana ko waktu sabalum kami sampai ka bioskop, kami kan bali lo dulu makanan  di kadai dakek rumah. Alah kami bali dan masuak ka tas lai, supayo indak ketauan jo petugas kami sambunyia di tas tu. Tapi pas sampai ka bioskop dan diparikso lo dulu oleh petugas, kami alah manggaretek sadonyo. Akhirnyo ketahuan juo yang kami sambunyian, taruih tu kawan ambo nyeletuk se langsuang kecek nyo itu bukan punyo kami tapi punyo adiak nyo yang ndak sangajo tabaok, nyo agiah lah jajanan tu ka petugas tu siap tu kami kabur se dek malu banyak urang nan mancaliak.


Ado babarpo hal nan harus diparhatikan katiko nio mambali laptop. Untuak nan partamo adolah piliah sistem operasi ado windows jo Mac OS (khusus Macbook). Mamiliah nan tapek adolah preferensi surang, tatapi hal ko manjadi pantiang untuak diketahui. Windows adolah sistem operasi paliang fleksibel dan dioperasikan labiah banyak model laptop dibandiang Chrome OS atau MacOS. Versi tabaru dari sistem operasi andalan Microsoft dapek digunoan dalam mode tablet jo dekstop. Dunsanak akan manamukan Windows mulai dari laptop murah hinggo yang haragonyo labiah dari 10 juta. Windows pulo manawarkan fitur paliang banyak dibandiangkan jo sistem operasi nan lain. Macbook hadir jo sistem operasi desktop Apple, macOS. Sacaro kasaluruhan, sistem operasi ko manawarkan fusngsionalitas nan mirip jo windows 10, tatapi jo tampilan babeda pado antarmuko nan manggantikan aplikasi di bagian bawah layar untuak menunyo.


Iko marupokan cerito inspiratif dari seorang paruh baya, yaitu Endang susilowati yang bisa mamanfaatkan ladangnyo nan indak tarlalu laweh atau bisa dikecekan sampik dibalakang rumahnyo manjadi lahan produktif dan dapek manghasilkan. Endang manggunokan caro hidroponik atau bacocok tanah manggunokan aia. Salain hemat tampek, tanamah hidroponik pun labiah sehat karano ndak mamakai bahan kimia. Awalnyo Endang mancubo buek pestisidanyo dari bahan alam, salah satunyo aia bakas tes samo kanciang kalinci. Malalui bahan-bahan samo perawatan nan rancak, Endang bisa mambuek babarapo tanaman bebas kimia. Bahkan tanaman ending ndak hanyo dimasak surang, tapi ado urang-urang sakaliliang nan mambali hasil kebun Endang. Bahkan banyak nan nio mancibo hidroponik dirumahnyo.


Basket adolah salah ciek cabang olaharag bola gadang nan indak jarang dijadian hobi dek urang-urang. Cabang olahraga tangan iko dikenalan dek sasaurang bakabangsaan Kanada banamo Dr. James Smith pado tahun 1891. Awalnyo, Dr. James Smith marupokan salah saurang guru olahraga nan maaja di Paguruan Tinggi Springfield, Massachussets, Amerika Serikat. Basket dimainan oleh 2 tim dan masiang-masiang tim ado 5 urang. Samo jo olahraga lain, tim yang manang adolah tim nan bahasil mancetak gol tabanyak ka ring lawan. Aturan poin pado bola basket ado 3 yaitu, 1 poin untuak tembakan bebas, 2 poin untuak cetak angka di dalam garis poin, dan 3 poin jiko mamasuakan bola dilua garis poin.


Kalian harus cubo Ice Cream Mc Donalds nan baru. Namo menunyo Dark Choco Mc Flurry. Amboolah mancubo dan buek nagiah! Soalnyo Ice  Creamnyo ko beda dari nan sabalum-sabalumnyo. Biasonyo Ice Cream Mc Donalds ko kan vanila, kini ko Ice Creamnyo raso coklat. Pencinta Ice Cream Coklat wajib bana cubo. Soalnyo rasonyo kayak pakai coklat maha gitu loh. Ado serbuk-serbuk coklatnyo. Ditambah lo jo topingnyo. Bagi nan suko oreo pas bana piliah toping oreo. Kalau nan suko agak paik-paik gitu bisa piliah toping nan crunchy. Jadi ndak mailangan raso paik bubuk coklatnyo. Kalau toping crunchy ko kayak pakai coco crunch gitu. Harago murah lo. Cuboan la sanak! Pasti ndak ka manyasa. Rekomended bana pokoknyo. .


Zaid bin Haritsah salah satu yang marupokan sahabat nabi yang diabadikan juo namonyo dalam alquran. Bisa awak gambarkan baa sosok zaid bin haritsah ko, urang yang berbakti, tangguah dalam baibadah, dan inyo hebat dalam baperang. Kiro-kiro bak itulah panggambaran baa sosok dari zaid bin haritshah. Zaid bin haritshah adolah salah satu pemeluk islam paliang awal dari kalangan bakeh budak Nabi Muhammad SAW. Zaid marupokan urang kaduo yang mamaluak islam sajak Rasulullah mangamban risalah. Rasulullah sangaik manyayangi zaid bin haritshah kareno loyalitas dan kebesaran hati inyo. Zaid bin haritshah manjadi sahabat dan setis mandampingi nabi Muhammad SAW katiko baperang yang dijalani nabi.


Urang kadangan alah bapunyo tapi kadang masiah maruk juo jo punyo urang lain. Bantuak lagu daerah nan manggamba an mode urang nan serakah ko. Lagunyo barasa dari Jawa Timur namonyo Cublak-cublak suweng tantulah acok juo awak mandanga lagu ko. Lagu ko bermakna dan mampunyoi pesan kalau nio bahagia yang sabananyo mako jan untuak hendak sarakoh pado harto duniawi sahinggo manghalalkan sagalo caro. Dengan hati nurani awak yang barasiah, makna lagu ko awak indak akan tasasek wakatu jalan manuju akhirat. Banyak pesan yang elok dari lagu yang maingek an awak untuak hiduk sadarhano dan manolong sasamo dengan indak tarlalu sarakoh. Jadi, marilah awak kalau ado pitih labiah agiah juo urang nan mabutuhkan, basadakah lah untuak mambarasiahan hati awak.


Kalian para anak mudo nan tingga di kampuang, barantilah pai marantau dan bangunlah kampuang kalian dengan mamanfaatkan sumber daya alamnyo. Salah satu hal nan dapek kalian lakukan di kampuang adolah bacocok tanam. Bacocok tanam mampunyoi banyak manfaat katiko dilakukan. Partamo, kagiatan iko dapek manghasilkan piti tantunyo untuak urang nan malakukannyo. Hasil nan diparoleh dari bacocok tanam nantinyo dapek dijua kapado para panggaleh di pasa atau bisa juo dijua ka babarapo rumah makan di daerah kalian. Kamudian, hasil dari bacocok tanam dapek juo dimanfaatka untuak manjadi bahan pokok urang nan mananamnyo. Katiko kito manjua hasil panen, tantunyo kito bisa manyisokan saketek untuak kito jadikan bahan konsumsi.


Kami katiko kajian malam kapatang, sambia mampalajari materi juo mambahas para sahabat nabi salah satunyo Abu bakar ash-shidiq. Abu bakar ash-shidiq marupokan sahabat nabi dan panasehat nabi terdakek nabi Muhammad SAW. Katiko nabi Muhammad wafat inyo yang manggantian fungsi politik jo administratif dari beliau, dan mamulai jabatan sabagai seorang khalifah atau pamimpin samaso paninggalan nabi Muhammad SAW. Wakatu itu setelah maningganyo nabi dibantuaklah musyawarah dikalangan pamuko kaum anshar jo muhajirin di bani saidah yang talatak di madinah. Hasil nyo manunjuak an Abu bakar sabagai pamimpin baru umaik islam atau khalifah islam pado tahun 632 M. Abu bakar tamasuak sahabat nabi yang dermawan dan suko manolong.


Pas bana alah wakatu nyo ngegym, hari sabtu di pagi hari. Alaik yang paling acok dipakai dek Zahra adolah Treadmill. Rutin baolahraga jo treadmill ko bisa maningkek an kasihaik an tubuh. Mamakai alaik treadmill ko bisa juo awak atua barapo kacapek an nyo, jadi taraso bantuak sadang dijalan awak. Olahraga jo treadmill manjadi pilihan yang elok kareno biss malatiah detak jantuang dan mambueknyo labiah sehat. 15 minik mamakai alaik treadmill ko samo se mambaka kalori, 147 kalori. Maskipun manggunoan alaik ko labiah batujuan untuak maningkek an kasihaik an jantuang, tapi manfaaik lainyo ado juo mampakuek otot-otot tubuh, kayak otot paruik, paho, kaki.


Tanang se untuak awak nan kini mamakai tv analog bisa manggunoan tv jo set top box. Supayo labiah ancak juo bantuak siaran tv digital. Ado juo kalabiahan katiko tv analog awak mamakai set top box, kualitas gambar jo suaro yang labiah tinggi daripado siaran analog. Awak nan takuik kanai biayo bulanan katiko mamakai set top box. Jan panik lai kareno mamakai tv jo set top box indak di kanai biayo bulanan. Set top box ko memang paralu untuak tv awak, kareno salamo ko siaran saketek dan layarnyo buram. Pas alah mamakai set top box lancar se manonton dan maagiah pangalaman yang labiah elok mamakai iko. Untuak itu pakai an la tv analog kalia ka set top box.


Senjata tradisional adolah salah satu benda pusako nan mesti awak jago. Oleh karano tu, awak harus selalu marawatnyo. Salah satu caronyo adolah dengan mambarasiahan pusako. Adopun tahapan merawat keris adolah nan pertamo adolah tahap pencucian. Sanjato tradisional nan alah bakarek dibarasaiahan jo cairan karambia, jeruk nipis, dan sabun dengan caro digosokkan. Nan kaduo adolah pamutiahan. Setelah dilakukan pancucian mako sanjato tradisional tadi diputiahan manggunokan abu dan jeruk nipis. Nan terakhir adolah tahap pewarnaan. Di tahap ko untuak mambaliak an warna dan corak keris awak gunokan cairan arsenik dan jeruk nipis. Arsenik dikenal bisa mambaliak an motit keris sarupo awal. Kalau alah salasai sanajto wak tadi di angin-anginkan dan diolesi minyak pusako agar mampertahankan kadar PH nyo.